**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 21 Ιουλίου 2020, ημέρα Τρίτη και ώρα 16.30΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεωργίου Βλάχου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων «Απλούστευση πλαισίου άσκησης οικονομικών δραστηριοτήτων αρμοδιότητας Υπουργείου Αγροτικής Ανάπτυξης και Τροφίμων και άλλες διατάξεις» (3η συνεδρίαση).

Στη συνεδρίαση παρέστησαν ο Υπουργός Αγροτικής Ανάπτυξης και Τροφίμων, κ. Μαυρουδής Βορίδης, η Υφυπουργός Αγροτικής Ανάπτυξης και Τροφίμων, κυρία Φωτεινή Αραμπατζή, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.:

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, θα ξεκινήσουμε τη συνεδρίαση της Επιτροπής με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων με τίτλο «Απλούστευση πλαισίου άσκησης οικονομικών δραστηριοτήτων αρμοδιότητας Υπουργείου Αγροτικής Ανάπτυξης και Τροφίμων και άλλες διατάξεις».

Είναι η 3η συνεδρίαση και η συζήτηση επί των άρθρων.

Τον λόγο έχει η κυρία Τελιγιορίδου.

**ΟΛΥΜΠΙΑ ΤΕΛΙΓΙΟΡΙΔΟΥ (Εισηγήτρια της Μειοψηφίας):** Ευχαριστώ, κύριε Πρόεδρε. Κυρίες και κύριοι συνάδελφοι, να καλωσορίσουμε τον Υπουργό στην 3ησυνεδρίαση, καθώς μάς ήρθε από τις Βρυξέλλες, μαζί με τον κ. Μητσοτάκη, προφανώς, φέρνοντας στις «βαλίτσες» του πολιτικές, οι οποίες θα εφαρμοστούν το επόμενο διάστημα. Πολιτικές, που, δυστυχώς, απ’ ό,τι φαίνεται, θα μας επιστρέψουν και πάλι στα γνωστά του Διεθνούς Νομισματικού Ταμείου και, λίγο πολύ, σε ένα 4ο μνημόνιο.

Εκ προοιμίου να πω, ότι, ήδη, μας προκαλεί προβληματισμό και ανησυχία, ιδιαίτερα στη Δυτική Μακεδονία όπου εκλέγομαι, το γεγονός ότι είναι πλέον ξεκάθαρο ότι το Ταμείο Δίκαιης Μετάβασης από 31,5 δισεκατομμύρια ευρώ, μετά από τις επαφές και τις συναντήσεις που είχατε, φτάνει στα 10 δισεκατομμύρια. Οι πόροι για το Ταμείο Αγροτικής Ανάπτυξης, που αφορούν τον εκσυγχρονισμό και την περιβαλλοντική αναβάθμιση του αγροτικού τομέα, από τα 15 δισεκατομμύρια μειώνονται κατά 50% και φτάνουν στα 7,5 δισεκατομμύρια. Επίσης, να σημειώσουμε ότι, εν μέσω πανδημίας, η απόφαση της Ευρωπαϊκής Ένωσης καταργεί το πρόγραμμα για την υγεία, κάτι που θα αναβάθμιζε την υγειονομική ικανότητα των χωρών της Ευρωπαϊκής Ένωσης.

Χθες, που λείπατε, η κυρία Υφυπουργός μάς είπε, ότι εσείς είστε πολύ συνεπής και πηγαίνετε σε όλα τα Συμβούλια Υπουργών, κάτι που δεν κάναμε εμείς. Μάλιστα, μάς είπε ότι έχει και παρουσιολόγιο. Δεν ξέραμε ότι την ορίσατε και για απουσιολόγο. Να σας ενημερώσουμε όμως, ότι όποτε υπήρχε πολιτικός λόγος, ποτέ δεν έλειψε η ηγεσία του Υπουργείου Αγροτικής Ανάπτυξης από ανάλογες Συνόδους, ενώ πήγαινε και ο Γενικός Γραμματέας μας, ο οποίος είχε έναν πολύ ουσιαστικό ρόλο για την Κοινή Αγροτική Πολιτική. Για να μην την αδικήσω, όμως, μας είπε -και σας έπλεξε το εγκώμιο- ότι απαντάτε και σε όλες τις Ερωτήσεις. Μία ξεχάσατε. Από τις 15 Μαΐου την Ερώτηση που σας έχω κάνει για τα ΠΣΕΑ, για τους φασολοπαραγωγούς, τα οποία τα δικαιούνται και δεν μας έχετε πει εάν θα τα δώσετε ή όχι.

Σε ότι αφορά στο νομοσχέδιο να πω ότι, τουλάχιστον, τα πρώτα άρθρα του αφορούν, πράγματι, μία διαδικασία που έπρεπε να γίνει, ώστε να πάμε στην απλοποίηση της αδειοδότησης των οικονομικών δραστηριοτήτων, που αφορούν το Υπουργείο Αγροτικής Ανάπτυξης, με βάση το ν.4442/2016. Για τον λόγο αυτό, με απόφαση του Γενικού Γραμματέα Βιομηχανίας του Υπουργείου Ανάπτυξης και Επενδύσεων της προηγούμενης Κυβέρνησης, στις 21/12/2018, ξεκίνησε η σύσταση της ανάλογης ομάδας εργασίας και στο Υπουργείο Αγροτικής Ανάπτυξης.

Στο άρθρο 1, πράγματι, «υιοθετείται» ένας μεγάλος αριθμός από τις προτάσεις που έγιναν από την ομάδα εργασίας, που συστάθηκε στο Υπουργείο Αγροτικής Ανάπτυξης για τις αδειοδοτήσεις. Έχετε καθυστερήσει να φέρετε αυτές τις ρυθμίσεις, εδώ και ένα χρόνο. Μάλιστα, χθες, η Υφυπουργός σας μάς είπε, ότι το καταθέσατε στις 30 Μαΐου, κάτι που δεν ισχύει, γιατί 30 Μαΐου είχαν προκηρυχθεί οι εκλογές και θα είχε κατατεθεί μερικές μέρες πριν. Γιατί, λοιπόν, μέχρι τις 30 Μαΐου δεν φέρατε την παράδοση των σχολίων της ομάδας εργασίας; Προφανώς, καταλαβαίνετε ότι αυτό δεν μπορούσε να γίνει μέσα σε λίγες μέρες, καθώς είχαμε την προκήρυξη των εκλογών και έπρεπε το πόρισμα από την ομάδα εργασίας να μετατραπεί σε νομοθεσία. Παρ’ όλα αυτά, βλέπουμε ότι εσείς είστε αυτοί που το καθυστερήσατε εδώ και ένα χρόνο.

Στο νομοσχέδιο που έρχεται σήμερα, παρ’ όλο που «υιοθετείτε» αρκετές από τις προτάσεις της ομάδας εργασίας, φαίνεται ότι σε ότι αφορά στην ίδρυση λειτουργίας των μονάδων υδατοκαλλιέργειας αφορά μία μικρή μερίδα μονάδων χερσαίων σε ιδιωτικό χώρο, και δεν υπάρχει μία ουσιαστική απλοποίηση των διαδικαστικών σε όλο το σύνολο του κλάδου.

Στο άρθρο 2, που αφορά τη λειτουργία των κτηνιατρικών δραστηριοτήτων, θα πρέπει να τονίσουμε ότι η απλοποίηση της αδειοδότησης δεν θα πρέπει να βγαίνει εις βάρος του κτηνιατρικού επαγγέλματος. Το κτηνιατρικό επάγγελμα είναι ένα ιδιαίτερο επάγγελμα, που έχει να κάνει με το χειρισμό των άρρωστων ζώων, με μεταδοτικές ασθένειες στον άνθρωπο, με χειρουργικές επεμβάσεις, με διάθεση φαρμάκων, τα οποία στο πλαίσιο της Ενιαίας Υγείας θα πρέπει να προσέχουμε για τη μικροβιοαντοχή, με αισθητικές και ναρκωτικές ουσίες. Νομίζω ότι θα πρέπει να δοθεί μία καλύτερη προσοχή, ώστε να υπάρχει η άδεια έγκρισης και λειτουργίας από τις αρμόδιες αρχές. Αυτό να είναι ξεκάθαρο, γιατί, πραγματικά, στη χώρα υπάρχει, όσον αφορά το κτηνιατρικό επάγγελμα, μεγάλη αντιποίηση και δεν θα πρέπει η απλοποίηση αυτή να επιτρέπει περαιτέρω την αντιποίηση του κτηνιατρικού επαγγέλματος.

 Στο άρθρο 3, που αφορά στη λειτουργία επιχειρήσεων εκτροφής, αναπαραγωγής και εμπορίας ζώων συντροφιάς, υπάρχουν πολλά ερωτηματικά, που αφορούν από ποιους θα μπορούν αυτές να ιδρύονται, σε ποιες περιοχές της χώρας και εκτιμώ, ότι θα έπρεπε να υπάρχει και μία σαφής διατύπωση, τουλάχιστον για τις ελάχιστες απαιτήσεις που υπάρχουν για την εξασφάλιση της υγιεινής, αλλά και της ευζωίας των ζώων, που δεν υπάρχει.

Επιπλέον, συγκριτικά με τις προτάσεις που είχαμε κάνει ως ομάδα εργασίας για την απλούστευση της ίδρυσης και λειτουργίας αυτών των επιχειρήσεων, στο προτεινόμενο σχέδιο νόμου υπάρχουν δύο, επιπλέον, σημεία προς την κατεύθυνση της απλοποίησης. Το πρώτο, είναι η σιωπηρή έγκριση, που πράγματι, φαίνεται, ότι υπεραπλουστεύει, ακόμη περισσότερο, τη διαδικασία. Νομίζω, όμως, ότι θα έπρεπε να υπάρχει μία καλύτερη διευκρίνιση για τη σιωπηρή έγκριση, ώστε να μην δημιουργούνται στην πορεία προβλήματα, που θα πω παρακάτω ποια μπορεί να είναι αυτά.

Επίσης, χρήζει ιδιαίτερης προσοχής αυτό το θέμα, καθώς η ομάδα εργασίας είχε προτείνει για το στάδιο της έγκρισης της ίδρυσης να διορθωθεί μία βασική παράλειψη που υπήρχε και να προβλεφθεί ρητά, ότι θα υπάρχει δικαιολογητικό που επιβάλλεται με βάση την περιβαλλοντική νομοθεσία -και μιλάω για την απόφαση έγκρισης περιβαλλοντικών όρων- που στο παρόν νομοσχέδιο δεν υπάρχει καμία τέτοια αναφορά.

Στο άρθρο 4, που αφορά στην απλούστευση ίδρυσης και λειτουργίας κτηνοτροφικών εγκαταστάσεων, η αδειοδότηση, πράγματι, των σταβλικών εγκαταστάσεων είναι πολύ μεγάλης σημασίας. Παρ’ όλο που «υιοθετείτε» πάρα πολλές από τις προτάσεις απλοποίησης που είχαν γίνει, ακόμη και την αίτηση θεραπείας, σύμφωνα με τον ν. 2698/ 99, που συμπεριλάβαμε στις προτάσεις, επανέρχομαι στο θέμα της υπεραπλούστευσης με τη σιωπηλή έγκριση. Και το λέω αυτό, γιατί, πράγματι, γίνεται σύμφωνα με το άρθρο 8.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Δεν συμφωνείτε; Συμφωνείτε με αυτό ή όχι;

**ΟΛΥΜΠΙΑ ΤΕΛΙΓΙΟΡΙΔΟΥ** **(Εισηγήτρια της Μειοψηφίας):** Όχι, άλλο θα σας πω. Θα σας πω, ότι δεν υπάρχει σαφής διατύπωση. Δεν λέω ότι διαφωνώ. Λέω ότι δεν έχει σαφή διατύπωση. Πράγματι, αυτό γίνεται με βάση το άρθρο 8 του ν. 4442/2016, αλλά εάν δεν υπάρξει σαφής διατύπωση και δεν εξεταστούν, για παράδειγμα, τα δικαιολογητικά που χρειάζονται για την έγκριση λειτουργίας, υπάρχει ο κίνδυνος εκτροφές με μεγάλη περιβαλλοντική όχληση ή και υγειονομικά μη αποδεκτές, να καταφέρουν να λειτουργήσουν νόμιμα. Εδώ, λοιπόν, θα πρέπει, σαφώς, στο νομοσχέδιο να υπάρχει αποσαφήνιση, ότι όταν γίνεται η εξέταση των δικαιολογητικών, αυτή δεν αφορά την άδεια έγκρισης που παίρνουν από τη σιωπηλή έγκριση, αλλά αφορά όλα τα δικαιολογητικά της ίδρυσης. Δεν υπάρχει, δηλαδή, εδώ μία σαφής διατύπωση, αυτό λέω. Προφανώς, θα πρέπει να υπάρχει ένα χρονικό περιθώριο και μιλάω για τον μετέπειτα έλεγχο.

Επίσης, προτείνεται, για όλες τις κατηγορίες, η έγκριση της ίδρυσης να ισχύει για διάστημα δύο ετών, με δυνατότητα παράτασης ενός έτους, σε αντίθεση με αυτό που λέγαμε εμείς για δυνατότητα παράτασης δύο ετών, που το θεωρούμε πιο ρεαλιστικό, ιδιαίτερα, όταν έχουν ξεκινήσει οι εργασίες.

Στο άρθρο 6, θα αναφερθώ μόνο στο ότι τα χρήματα που έλαβαν οι υπάλληλοι του ΕΛΓΟ μετά από πρωτόδικη απόφαση, θα πρέπει να επιστραφούν. Εμείς από τη δική μας πλευρά, είχαμε προσπαθήσει να δώσουμε σε αυτό το θέμα μία λύση και να μην επιστραφούν. Αυτό είναι ένα θέμα που έθεσαν -και κατά την ακρόαση των φορέων- στην προηγούμενη συνεδρίαση οι ίδιοι οι υπάλληλοι, καθώς αφορά 400 οικογένειες.

Στο άρθρο 7, για την αξιοποίηση του αγροτικού κεφαλαίου, δεν υπάρχει ούτε στην αιτιολογική έκθεση μία πλήρης τεκμηρίωση, ειδικά για τα φωτοβολταϊκά υψηλής παραγωγικότητας, όπου το 1% αφορά στο σύνολο της αγροτικής γης. Αυτό εμείς θεωρούμε ότι είναι λάθος. Το 1% θα έπρεπε να αφορά στο σύνολο της γης υψηλής παραγωγικότητας. Επίσης, προστίθεται το ότι τα αγροτεμάχια, που είναι χαρακτηρισμένα ως «γαίες υψηλής παραγωγικότητας» στα οποία υφίστανται, νομίμως, κτίρια εγκατεστημένα μέχρι 31/12, μπορούν να αξιοποιηθούν για κτίρια μεταποίησης αγροτικών προϊόντων. Εδώ θα πρέπει να υπάρχει μία καλύτερη διευκρίνιση, καθώς αυτό πρέπει να σχετίζεται και με τις χρήσεις γης. Δεν είναι κατανοητό στο άρθρο αυτό, τι εννοείτε, όταν λέτε ότι μπορούν να υπάρχουν περιορισμοί στο είδος των καλλιεργούμενων εκτάσεων. Θα θέλαμε μία διευκρίνιση τι είδους προσδιορισμούς εννοείτε.

Στο άρθρο 8 για τις δαπάνες, θα θέλαμε μία πληρέστερη εξήγηση για το τι αφορούν.

Στο άρθρο 9, για τον καθορισμό του ανώτατου ορίου καταβολής αποζημιώσεων, επιγραμματικά να πω, ότι μειώνεται το ποσό αυτό από τις 250.000, στο 1/3, δηλαδή στις 70.000 ευρώ, γεγονός που κατά τη γνώμη μας θα συμπαρασύρει τις αποζημιώσεις και των μικρότερων παραγωγών. Αυτό, ίσως, δημιουργεί και ένα κίνητρο για την είσοδο ιδιωτικών εταιρειών στον τομέα της αγροτικής ασφάλισης.

Στο άρθρο 11 για την εισφορά του γάλατος, δίνετε σε ιδιώτες αρμοδιότητες και εργασίες που έκανε ο ΕΛΓΟ – «ΔΗΜΗΤΡΑ». Επίσης, επιγραμματικά να πω, ότι αντί να δείτε το πώς θα στελεχωθεί ο Οργανισμός με μόνιμους υπαλλήλους, φτάνουμε στο σημείο να νομιμοποιούμε ένα καθεστώς, όπου η αρμοδιότητα για τα δείγματα δίνεται στους κτηνοτρόφους, κάτι που δεν ξέρω, κατά πόσο μπορεί να εξασφαλίσει την αξιοπιστία των δειγμάτων και να γίνει αυτό καθεστώς.

Στο άρθρο 12, προσθέτετε απλά μία λέξη. Δεν έχω να πω τίποτε άλλο.

Στο άρθρο 13, για τα ηθικά εποικιστικά θέματα, επειδή πρόκειται για παραχώρηση εκτάσεων που ανήκουν στο Υπουργείο Αγροτικής Ανάπτυξης, δηλαδή, για παραχώρηση δημόσιας γης, θα πρέπει να το δούμε με πάρα πολύ μεγάλη προσοχή. Επίσης, να δούμε με πολύ μεγάλη προσοχή και το σημείο που λέτε, ότι «ακίνητα παραχωρούνται σε νομικά και φυσικά πρόσωπα χωρίς δημοπρασία». Θα θέλαμε κάποιες, επιπλέον, εξηγήσεις και για την πρώτη και για την δεύτερη παράγραφο.

Στο άρθρο 14, θα θέλαμε να γνωρίζουμε τις προδιαγραφές των εγκαταστάσεων σε δασικές εκτάσεις για τον χειρισμό στους αγριόχοιρους.

Στο άρθρο 16, για τις σταβλικές εγκαταστάσεις, υπάρχουν δύο μέτρα και δύο σταθμά. Αναφέρεται σε στάβλους ιπποειδών, όπου από τη μία, δεν βάζει κανένα όριο στον αριθμό των ζώων και από την άλλη, επιτρέπει τη λειτουργία των ιππικών ομίλων σε κατοικημένες περιοχές, όταν οι πραγματικοί παραγωγοί είναι αναγκασμένοι να τηρούν όλες τις προβλέψεις της νομοθεσίας. Εξαιρεί, δηλαδή, τους ιππικούς συλλόγους και λέει, ότι θα μπορούν να βρίσκονται, χωρίς να πληρούν αυτές τις προϋποθέσεις, και εκτός χωρικού σχεδιασμού, αρκεί η λειτουργία των ιππικών ομίλων και των ιππικών εγκαταστάσεων να είναι ψυχαγωγικού χαρακτήρα, κάτι που θα αποδεικνύεται από το καταστατικό του ομίλου ή από την εφορία. Εδώ, νομίζω, ότι υπάρχει ένα θέμα, καθώς μόνο με τους όρους του καταστατικού ενός ομίλου ακυρώνεται η απαίτηση του νόμου για την τήρηση των αποστάσεων. Μάλιστα, πρέπει να λάβουμε υπόψη ότι, την ίδια στιγμή, αυτό δεν ισχύει για κτηνοτροφικές δραστηριότητες, όπου ο περιορισμός των αποστάσεων εξακολουθεί να ισχύει και μέσω της γεωτεχνικής μελέτης.

Το άρθρο 17, που απαγορεύει τη χρησιμοποίηση κάθε είδους ζώου για κάθε είδους θεάματα, είναι στην ορθή κατεύθυνση.

 Στο άρθρο 18, το σχόλιο που έχω να κάνω είναι, ότι μέσα σε ένα μήνα αλλάζετε τον ν.4691, άλλο ένα δείγμα της καλής νομοθέτησης της Κυβέρνησης της Νέας Δημοκρατίας. Τουλάχιστον, δεν φροντίσατε να βάλετε και για το ελαιόλαδο μία αρμόδια αρχή και βλέπουμε τι γίνεται και με το νομοσχέδιο που έχει έρθει από το Υπουργείο Αγροτικής Ανάπτυξης.

Στο άρθρο 20, θέλω να πω ότι, καταργείτε το Τμήμα Στρατηγικού Σχεδιασμού και τις αρμοδιότητές του. Δεν φτάνει, λοιπόν, που τον Στρατηγικό Σχεδιασμό για την Έρευνα τον εκχωρείτε στη Γενική Γραμματεία Έρευνας και Τεχνολογίας του Υπουργείου Ανάπτυξης, όπως και τους ελέγχους, τώρα καταργείτε και μία δομή που ήταν υπεύθυνη για το Στρατηγικό Σχεδιασμό. Προφανώς, μπορεί αυτό να μην σας ενδιαφέρει, γιατί απ’ ότι έχουμε δει σε όλες τις νομοθετικές πρωτοβουλίες που έχετε πάρει το προηγούμενο διάστημα, πρόκειται για νομοθετήματα που είναι «συρραφή» κάποιων θεμάτων που εισηγούνται οι υπηρεσίες και αυτά τα νομοθετήματα, δυστυχώς, δεν έχουν ένα κεντρικό αφήγημα. Δεν υπάρχει μία στρατηγική στόχευση. Αυτό δείχνει ότι η ηγεσία του Υπουργείου Αγροτικής Ανάπτυξης δεν ενδιαφέρεται και τόσο για το τι μέλλει γενέσθαι του πρωτογενούς τομέα, που είναι ένας τομέας καθοριστικός για την επανεκκίνηση της ελληνικής οικονομίας. Αυτό φαίνεται, γενικότερα, και από την πολιτική σας απέναντι στους αγρότες, που ούτε γενικό σχεδιασμό έχει, αλλά ούτε και τα καθημερινά τους προβλήματα επιδιώκει να επιλύσει. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς ευχαριστούμε την κυρία Τελιγιορίδου. Πριν περάσουμε στους Εισηγητές μας, να ψηφίσουμε επί της αρχής του νομοσχεδίου..

Η Νέα Δημοκρατία, δια του Εισηγητή της, κ. Σενετάκη, ψηφίζει «υπέρ».

Ο ΣΥΡΙΖΑ, δια της Εισηγήτριάς του, κυρίας Τελιγιορίδου ψηφίζει «επιφύλαξη» για την Ολομέλεια.

Το Κίνημα Αλλαγής, δια του Ειδικού Αγορητή του, κ. Απόστολου Πάνα ψηφίζει «επιφύλαξη» για την Ολομέλεια.

Το ΚΚΕ, δια της Ειδικής Αγορήτριάς του, της κυρίας Μανωλάκου ψηφίζει «κατά».

Για λογαριασμό της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ, ο κ. Βασίλειος Βιλιάρδος ψηφίζει «επιφύλαξη» για την Ολομέλεια.

Για λογαριασμό του ΜέΡΑ25, η κυρία Φωτεινή Μπακαδήμα ψηφίζει «κατά».

Άρα, το νομοσχέδιο του Υπουργείου Αγροτικής Ανάπτυξης και Τροφίμων ψηφίστηκε επί της αρχής, κατά πλειοψηφία.

Συνεχίζουμε με τον Εισηγητή της Πλειοψηφίας, τον κ. Μάξιμο Σενετάκη

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Κυρίες και κύριοι συνάδελφοι, στη συζήτηση επί της αρχής, κατέστη σαφής ο πολιτικός στόχος που ικανοποιεί το παρόν νομοσχέδιο. Δεν νομίζω ότι χρειάζεται να επεκταθώ περαιτέρω. Η συζήτηση εξαντλήθηκε. Ακούσαμε και τις ενδιαφέρουσες παρατηρήσεις των κοινωνικών φορέων πριν λίγο και νομίζω ότι είμαστε έτοιμοι να δούμε, επιμέρους, τα άρθρα αναλυτικότερα.

Γενικά, να πω ότι, το νομοσχέδιο χωρίζεται σε τρία κεφάλαια, με το πρώτο, εκ των τριών, να συνιστά επιμέρους εξειδικεύσεις του ευρύτερου θεσμικού πλαισίου που προσδιορίστηκε με το ν. 4442/2016 για την άσκηση της οικονομικής δραστηριότητας. Στο πλαίσιο, λοιπόν, της γενικής πολιτικής κατεύθυνσης που θέλει να διευκολύνεται το επιχειρηματικό και το επενδυτικό περιβάλλον, το πρώτο, από τα τρία κεφάλαια του παρόντος νομοσχεδίου, απλουστεύει τις διαδικασίες για ίδρυση και λειτουργία μονάδων υδατοκαλλιέργειας, εντατικής και ημιεντατικής μορφής, κτηνιατρείων, κτηνιατρικών κλινικών, εκτροφείων ζώων συντροφιάς και κτηνοτροφικών εγκαταστάσεων.

Χαρακτηριστικά, μειώνεται η γραφειοκρατία και τα διοικητικά «βάρη» με σαφή καθορισμό των απαιτούμενων δικαιολογητικών για την έκδοση των εγκρίσεων ίδρυσης και λειτουργίας. Το κυριότερο είναι ότι προβλέπεται καθορισμένος χρόνος 50 ημερών από την υποβολή της αίτησης, εντός του οποίου οι αρχές οφείλουν να απαντήσουν. Αν το χρονικό όριο παρέλθει χωρίς απάντηση, θεωρείται σιωπηρή η έγκριση του αιτήματος.

Το άρθρο 1, αφορά στη θαλάσσια υδατοκαλλιέργεια. Η ιδιαιτερότητα της συγκεκριμένης δραστηριότητας, λόγω της χρήσης δημόσιου υδάτινου ή χερσαίου χώρου, προϋποθέτει την πρόβλεψη προϋποθέσεων για την παραχώρησή του και την υπογραφή μίσθωσης κράτους - ιδιώτη. Η άδεια ίδρυσης και λειτουργίας χορηγείται κατά το στάδιο ίδρυσης, δηλαδή, πριν την κατασκευή της μονάδας και δεν προβλέπεται ξεχωριστό στάδιο αδειοδότησης μετά από την κατασκευή της. Ενόψει της έναρξης λειτουργίας χορηγείται κωδικός αριθμός για την τήρηση των κτηνιατρικών υγειονομικών όρων.

Στο άρθρο 2, όπως και στο άρθρο 1, και προς διευκόλυνση των ενδιαφερομένων για δημιουργία κτηνιατρείων και κτηνιατρικών κλινικών, εισάγεται υποχρεωτική εξέταση του αιτήματος έγκρισης, εντός αποκλειστικής προθεσμίας των 50 ημερών. Για την έγκρισή της προβλέπεται η καταβολή, άπαξ, παράβολου του ελάχιστου δυνατού ύψους, το 80% του οποίου εισπράττεται υπέρ ΟΤΑ, ώστε να υποστηριχθεί το νέο πλαίσιο διαχείρισης των εγκρίσεων.

Στο άρθρο 3, αντίστοιχα και για τα εκτροφεία ζώων συντροφιάς, εισάγεται το καθεστώς της υποχρεωτικής εξέτασης και της σιωπηρής αποδοχής μετά την παρέλευση των 50 ημερών και σε αυτήν την περίπτωση το 80% του παράβολου εισπράττεται υπέρ ΟΤΑ.

Το άρθρο 4, περιλαμβάνει ρυθμίσεις και τροποποιήσεις για τις κτηνοτροφικές εγκαταστάσεις τεχνικού χαρακτήρα.

Στο Β΄ Κεφάλαιο του παρόντος νομοσχεδίου, ρυθμίζονται θέματα του Υπουργείου Αγροτικής ανάπτυξης άμεσης προτεραιότητας. Ξεχωρίζει το άρθρο 5, καθώς συμπληρώνει ένα κενό στη νομοθεσία. Θεσμοθετείται το αδίκημα της ιχθυοκλοπής και της ιχθυοκτονίας. Αυστηροποιούνται οι ποινές, τιμωρούνται οι παραβάτες και προστατεύονται οι επιχειρήσεις. Σημειώνεται ότι το κενό στη νομοθεσία το εκμεταλλεύονταν επιτήδειοι, οι οποίοι προέβαιναν, ατιμωρητί και επανειλημμένα, σε εκτεταμένες ιχθυοκλοπές.

Το άρθρο 6, αφορά στον ΕΛΓΟ – «ΔΗΜΗΤΡΑ», ο οποίος αποτελεί τον θεσμοθετημένο επιστημονικό φορέα της χώρας για την ανάπτυξη και υποστήριξη δράσεων, που αποσκοπούν στον εκσυγχρονισμό και την ανάπτυξη του αγροτικού τομέα. Με το συγκεκριμένο άρθρο διορθώνονται τέσσερις εκκρεμότητες. Η πρώτη αφορά στη δυνατότητα του ΕΛΓΟ- «ΔΗΜΗΤΡΑ» να πραγματοποιεί προγραμματικές συμβάσεις με ΟΤΑ, δυνατότητα που είχε αλλά αφαιρέθηκε από την προηγούμενη Κυβέρνηση. Παρ’ όλα αυτά, όμως, ο Οργανισμός συνέχισε να υλοποιεί τις σημαντικές του υποχρεώσεις και, πλέον, επανέρχεται στο προηγούμενο καθεστώς, όπου και διευρύνονται τα αναπτυξιακά «εργαλεία» και παρέχονται νέες θεσμικές δυνατότητες συμπράξεων.

Η δεύτερη αφορά στην εξομοίωση των δικαιωμάτων και υποχρεώσεων του ερευνητικού προσωπικού του Οργανισμού με αυτά του συνολικού προσωπικού της ερευνητικής κοινότητας. Η Τρίτη αφορά στη δυνατότητα καταβολής επιδόματος θέσης ευθύνης στον Γενικό Διευθυντή του Οργανισμού και εξισώνεται με το ειδικό μισθολόγιο των Γενικών Διευθυντών Ερευνητικών Κέντρων.

Η τέταρτη αφορά στη δικαστική διένεξη 413 εργαζομένων, με συμβάσεις εξαρτημένης εργασίας. Οι συγκεκριμένοι εργαζόμενοι είχαν προσφύγει στη δικαιοσύνη για την καταβολή του επιδόματος ηλεκτρονικού υπολογιστή και δικαιώθηκαν πρωτοδίκως, υποχρεώνοντας τον Οργανισμό να τους καταβάλει το ποσό του 1,5 εκατ. ευρώ. Εν συνεχεία, ο Οργανισμός άσκησε έφεση, την οποία και κέρδισε, με αποτέλεσμα οι εργαζόμενοι να υποχρεούνται, πλέον να επιστρέψουν ότι είχαν εισπράξει. Με τη συγκεκριμένη διάταξη και κατόπιν διαπραγμάτευσης του Υπουργού Αγροτικής Ανάπτυξης και Τροφίμων με το Γενικό Λογιστήριο του Κράτους, διευκολύνονται οι εργαζόμενοι να επιστρέψουν το ποσό που αναλογεί στον καθένα σε 120 δόσεις, ξεκινώντας την καταβολή του μετά από 2 χρόνια.

Το άρθρο 7, δίνει τη δυνατότητα σε ιδιοκτήτες να αξιοποιήσουν για γεωργική εκμετάλλευση νομίμως υφιστάμενα κτίρια που βρίσκονται σε γη υψηλής παραγωγικότητας.

Το άρθρο 8, τακτοποιεί δημοσιολογιστικά δαπάνες του Ταμείου Γεωργίας και Κτηνοτροφίας, συνολικού ύψους 532. 176 ευρώ, που πραγματοποιήθηκαν κατά τα έτη ΄12, ΄17 και ΄18.

Το άρθρο 9, αφορά στην επαναφορά του ανώτατου ορίου αποζημίωσης από τον ΕΛΓΑ προς δικαιούχους ασφαλισμένους. Το ποσό δεν μπορούσε να υπερβαίνει τα 70.000 ανά δικαιούχο, ενώ προβλεπόταν διπλασιασμός της αποζημίωσης για καλλιέργειες δύο περιόδων εντός του ίδιου έτους.

Η κατάργηση της συγκεκριμένης διάταξης, με την παρ. 1, του άρθρου 20 του ν. 4351/15 συνοδεύτηκε με την προαιρετική επιλογή της ανώτατης ειδικής ασφαλιστικής εισφοράς, ύψους 10.000 ευρώ, με την οποία ο ασφαλισμένος και ο δικαιούχος αποζημιώνεται χωρίς ανώτατο όριο. Η εφαρμογή της διάταξης επιβάρυνε οικονομικά τον Οργανισμό, σύμφωνα με τα στοιχεία της τριετίας ΄16-΄18.

Συγκεκριμένα, με το ανώτατο όριο ειδικής ασφάλισης εισφοράς ασφαλίστηκαν 189 αγρότες, από τους οποίους ο ΕΛΓΑ εισέπραξε 1.890.000 χιλιάδες, ενώ κατέβαλε, ως αποζημιώσεις 5.298.000 ευρώ. Εκ των υστέρων, το 2016 και με κυα του Υπουργείου Οικονομικών και Αγροτικής Ανάπτυξης ορίστηκε ανώτατο όριο αποζημίωσης τα 250.000 ευρώ. Η παρούσα διάταξη αποκαθιστά τη στρέβλωση που προκλήθηκε.

Το άρθρο 13, αφορά στο νομικό καθεστώς ακινήτων του Υπουργείου Αγροτικής Ανάπτυξης. Ως γνωστόν το Υπουργείο κατέχει αγροτικά ακίνητα, τα οποία σύμφωνα με τον, ήδη, καταργηθέντα -με τον ν. 4061/2016- αγροτικό κώδικα, μπορούσε να παραχωρεί με όρους, είτε κατά κυριότητα, δηλαδή πώληση ή κληροδοσία, είτε κατά χρήση, δηλαδή, μίσθωση. Δύναται, όμως, να ανακαλεί τις αποφάσεις παραχώρησης. Με την παρούσα διάταξη προβλέπεται, ότι δεν ανακαλούνται αποφάσεις παραχώρησης ακινήτων που μεταβιβάστηκαν, κατά κυριότητα, μετά την παρέλευση εικοσαετίας από τη μεταγραφή που παραχωρητηρίου, ή της απόφασης παραχώρησης.

Επίσης, προβλέπεται απευθείας παραχώρηση, χωρίς διεξαγωγή δημοπρασίας στις χρήσεις ακινήτων κυριότητας του Δημοσίου, για επενδύσεις που έχουν υπαχθεί σε αναπτυξιακούς νόμους. Κατά τον τρόπο αυτόν, απλοποιεί τη διαδικασία παραχώρησης δημοσίων ακινήτων για στρατηγικές επενδύσεις και ενισχύει την προσπάθεια δημιουργίας φιλοεπενδυτικού κλίματος.

Με το άρθρο 14, δίνεται η δυνατότητα θήρας αγριόχοιρων και ημίαιμων χοίρων καθ΄ όλη τη διάρκεια του κυνηγετικού έτους, ή της κυνηγετικής περιόδου για επιτακτικούς λόγους δημοσίου συμφέροντος, όπως για προστασία της υγείας των ζώων, της αγροτικής παραγωγής και της οικονομίας. Η στοχευμένη θήρα αγριόχοιρων είναι, πλέον, αναγκαία, καθώς παρατηρείται τεράστια αύξηση του πληθυσμού τους και συνακόλουθα, των ζημιών που προκαλούν στις καλλιέργειες, ενώ συμβάλλουν στη μετάδοση της αφρικανικής πανώλης των χοίρων. Επιπλέον, στη διάταξη εισάγεται ρύθμιση που προβλέπει τη δημιουργία εγκαταστάσεων χειρισμού των θηραμάτων, ουσιαστικά των αγριόχοιρων, για να διευκολυνθεί ο υγειονομικά ορθός τρόπος χειρισμού τους, ήτοι εκδορά, εκσπλαχνισμός, τεμαχισμός και διάθεση υπολειμμάτων, μειώνοντας έτσι τον κίνδυνο μετάδοσης ασθενειών.

Το άρθρο 15, τροποποιεί προηγούμενες διατάξεις για τη διάρκεια ισχύος των αδειών λιανικής και χονδρικής πώλησης κτηνιατρικών φαρμακευτικών προϊόντων.

Στο άρθρο 16, αντιμετωπίζεται το χρόνιο πρόβλημα νομιμοποίησης υφιστάμενων ιππικών ομίλων και ιππικών εγκαταστάσεων.

Με το άρθρο 17, σε υφιστάμενη διάταξη που απαγορεύει την εκτροφή σκύλων και γατών για παραγωγή γούνας, δέρματος, κρέατος και παρασκευής φαρμακευτικών ή άλλων ουσιών, προστίθενται και τα ιπποειδή και απαγορεύεται η εξαγωγή τους για τους ίδιους σκοπούς. Ουσιαστικά, αντιμετωπίζει φαινόμενα σφαγής της συγκεκριμένης κατηγορίας ζώων.

Στο Κεφάλαιο 3 είναι οι τελικές διατάξεις.

Στο άρθρο 18, παρατείνεται για φέτος η προθεσμία διενέργειας γενικών συνελεύσεων αγροτικών συνεταιρισμών, προκειμένου να τηρηθούν οι αναγκαίες κοινωνικές αποστάσεις που επιβάλλει η αντιμετώπιση της πανδημίας. Επίσης, παρατείνεται, μέχρι τέλος του έτους, η θεώρηση εισόδου στους αλλοδαπούς εργάτες γης, ένα μέτρο το οποίο είδαμε, ότι είχε πολύ μεγάλη απήχηση από τους ανθρώπους που το χρησιμοποίησαν.

Σας ευχαριστώ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Τον λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε. Κύριε Υπουργέ, θα μου επιτρέψετε, κατ’ αρχάς, να κάνω μία αναφορά στην απόφαση της Συνόδου Κορυφής για το Ταμείο Ανάκαμψης, καθώς τη θεωρώ, ιδιαίτερα, σημαντική. Περάσαμε και περνάμε ως χώρα έναν σκόπελο, τόσο λόγω του κορονοϊού, όσο και λόγω της προηγούμενης δεκαετούς οικονομικής κρίσης, η οποία άφησε ανεξίτηλα τα σημάδια της στην οικονομία, στην εργασία, και στην κοινωνία.

Οι Ευρωπαίοι έλαβαν μέτρα οικονομικής στήριξης, που ιδίως για τη χώρα μας, αποτελούν ένα σημαντικό «εργαλείο» στον δύσκολο δρόμο που έχει να διανύσει, ώστε να μπει και πάλι σε τροχιά ανάπτυξης. Η ελληνική Κυβέρνηση οφείλει με σύνεση και στρατηγικό σχεδιασμό να αξιοποιήσει τα κονδύλια που διατίθενται προς ελάφρυνση και όχι προς εκ νέου επιβάρυνση του ελληνικού λαού μακροπρόθεσμα. Η διάθεση συνεννόησης, έστω και την ύστατη στιγμή των ευρωπαίων ηγετών, πρέπει να αποτελέσει παράδειγμα για τις πολιτικές δυνάμεις του τόπου μας. Είναι η ώρα τώρα, περισσότερο από ποτέ, για ουσιαστικό διάλογο, συλλογική εργασία, με ένα μόνο σκοπό, τη θωράκιση της χώρας απέναντι σε κάθε είδους απειλή, οικονομική, υγειονομική, εθνική.

Μπαίνοντας τώρα στο θέμα της σημερινής συζήτησης, το νομοσχέδιο φέρει τον τίτλο «Απλούστευση πλαισίου άσκησης οικονομικών δραστηριοτήτων, αρμοδιότητας του Υπουργείου Αγροτικής Ανάπτυξης». Κατά πόσο, όμως, απλουστεύει πραγματικά τις διαδικασίες; Κατά πόσο απαλλάσσει τον αγρότη από γραφειοκρατικές αγκυλώσεις και καθυστερήσεις; Κατά πόσο διευκολύνει την άσκηση των αγροτικών οικονομικών δραστηριοτήτων; Κυρίως, ποιες είναι οι ρήτρες για τις υπηρεσίες που δεν ανταποκρίνονται στις προθεσμίες που τίθενται; Γιατί τι νόημα έχει η απλοποίηση, εάν δεν τηρούνται οι χρονικές προθεσμίες;

Είναι γνωστό, ότι κάθε φορά που επιχειρείται απλοποίηση, απλώς να ανανεώνονται ορισμένα δικαιολογητικά ή να περιορίζονται κάποιες διαδικασίες. Δυστυχώς, στην πράξη, οι υπηρεσίες δεν προσαρμόζονται και οι ρυθμοί διεκπεραίωσης παραμένουν το ίδιο αργοί. Επομένως, η απλοποίηση παραμένει στα «χαρτιά» και ελπίζω αυτό να μην ισχύσει για το νομοσχέδιο που συζητάμε.

Σας καλώ, λοιπόν, να μας δώσετε δύο παραδείγματα δεσμευτικής ρήτρας για τις υπηρεσίες. Το πρωί, για παράδειγμα, συζητήθηκε η τροπολογία που υπογράφετε και εσείς, κύριε Υπουργέ, στο νομοσχέδιο του κ. Χατζηδάκη, για την Ηλεκτροκίνηση και τους Δασικούς Χάρτες. Στο θέμα αυτό οι υπηρεσίες, πάλι, δεν πειθαρχήσουν. Από τα σχόλια στη διαβούλευση του νομοσχεδίου και από τις τοποθετήσεις των φορέων συμπεραίνουμε, ότι ορθώς, γίνεται ρύθμιση σε επιμέρους θέματα, αλλά μάλλον, σε αρκετές περιπτώσεις, γίνεται σε λάθος κατεύθυνση. Πολλοί μιλούν για διατάξεις, οι οποίες αντί να λύνουν θέματα, προσθέτουν καινούργια. Δεν υπάρχουν, φυσικά, «μαγικά ραβδιά» για την αντιμετώπιση χρόνιων γραφειοκρατικών προβλημάτων. Γι’ αυτό και πρέπει η νομοθέτηση να γίνεται πολύ προσεκτικά, κατόπιν ενδελεχούς μελέτης των, επί μέρους, θεμάτων και καλή φυσικά γνώση της πρακτικής τους εφαρμογής. Απαντώντας και σε μία αναφορά που έκανε η κ. Υφυπουργός χθες, να πω ότι το να νομοθετεί κανείς για να νομοθετεί, θέλοντας έτσι να πείσει ότι ασχολείται με τα θέματα του, εξαιρετικά, ευαίσθητου αγροτικού κλάδου, δεν έχει καμία αξία. Χρειάζεται και ουσιαστικό αποτέλεσμα.

Ας πάρουμε, λοιπόν, τα άρθρα με τη σειρά. Στο άρθρο 1, στο πλαίσιο του ν. 4442/2016 για τις οικονομικές δραστηριότητες που πρέπει να εξεταστούν ως προς την απλοποίηση της αδειοδότησης τους, περιλαμβάνονται κατά κωδικό αριθμό δραστηριότητας η θαλάσσια υδατοκαλλιέργεια και η υδατοκαλλιέργεια γλυκών υδάτων. Στην πρότασή σας περιλαμβάνεται η κατάργηση της άδειας ίδρυσης και λειτουργίας και η αντικατάσταση αυτής από έγκριση ίδρυσης ή γνωστοποίησης ίδρυσης, αν πρόκειται για μονάδες υδατοκαλλιέργειας γλυκού νερού σε ιδιωτική, μη δασική χερσαία έκταση, εκτός περιοχών του δικτύου «Natura 2000».

Ο προβληματισμός μας τώρα έγκειται στο αν οι προτεινόμενες ρυθμίσεις αποτελούν ουσιαστική απλοποίηση της διαδικασίας αδειοδότησης μονάδων υδατοκαλλιέργειας, καθώς η άδεια ίδρυσης και λειτουργίας που ισχύει με το υφιστάμενο νομικό πλαίσιο, αντικαθίσταται από δύο διακριτές πράξεις: την έγκριση ίδρυσης και τη γνωστοποίηση λειτουργίας μονάδας υδατοκαλλιέργειας. Οι δύο αυτές άδειες έγκρισης, ενδεχομένως, να προσθέσουν διοικητικό φόρτο στις υπηρεσίες που εμπλέκονται στην αδειοδότηση των μονάδων υδατοκαλλιέργειας.

Συγκεκριμένα, με το προτεινόμενο άρθρο 85, δεν υπάρχει σαφής διάκριση μεταξύ των εννοιών «έγκρισης ίδρυσης» και «γνωστοποίησης λειτουργίας», και το πότε ακριβώς συμβαίνει το πρώτο και πότε το δεύτερο. Η γνωστοποίηση, δηλαδή, επέρχεται, απ’ ότι καταλαβαίνουμε, με κάθε μεταβολή. Επίσης, καθορίζεται αρμόδια αρχή για την παραλαβή της αίτησης έγκρισης-ίδρυσης ή για την παραλαβή και κοινοποίηση της γνωστοποίησης ίδρυσης των μονάδων υδατοκαλλιέργειας, κατά περίπτωση, καθώς και για την παραλαβή και κοινοποίηση της γνωστοποίησης λειτουργίας.

Το θέμα άπτεται, ωστόσο, ενός ζητήματος πολύ πιο σοβαρού και κρίσιμου για τις τοπικές κοινωνίες, αυτού της ίδρυσης των περιοχών ολοκληρωμένης ανάπτυξης υδατοκαλλιέργειας, που αναμένεται να ολοκληρωθεί μέσω προεδρικών διαταγμάτων, 19, όπως μαθαίνουμε, τον αριθμό. Συγκεκριμένα, πρόκειται για τις περιοχές Οξιά Κεφαλονιάς και Χαλκιδική, τον τόπο καταγωγής μου. Σύμφωνα δε, με πληροφορίες σε προχωρημένο στάδιο βρίσκονται οι μελέτες για τη χωροθέτηση των περιοχών ολοκληρωμένης ανάπτυξης υδατοκαλλιέργειας στη Θεσπρωτία και στις Εχινάδες. Υπενθυμίζεται ότι μέχρι τώρα έχει χωροθετηθεί μόνο μία στην Πιερία.

Η όλη διαδικασία ξεκίνησε το 2011. Για ποιον λόγο, λοιπόν, έχει ιδιαίτερη σημασία η χωροθέτηση των περιοχών ολοκληρωμένης ανάπτυξης υδατοκαλλιέργειας; Όσο αυτή η διαδικασία βρίσκεται σε εκκρεμότητα, δεν μπορεί να εκδοθεί καμία καινούργια άδεια για νέα μονάδα υδατοκαλλιέργειας. Επιπλέον, η Ελλάδα απειλείται με την επιστροφή χρημάτων στα κοινοτικά ταμεία, που έχουν δοθεί από το Επιχειρησιακό Πρόγραμμα Αλιείας για τη χρηματοδότηση των μελετών, όσον αφορά Στη χωροθέτηση των ΠΟΑΥ, καθώς και σε εταιρείες ιχθυοκαλλιέργειας για επενδυτικά σχέδια που, όμως, δεν μπορούν να αναπτυχθούν, ακριβώς, λόγω της απουσίας των οργανωμένων αυτών περιοχών.

Πάγια θέση μας είναι η άσκηση των ελεγκτικών δραστηριοτήτων και η ανάπτυξη των υδατοκαλλιεργειών με ασφαλιστικές δικλείδες και με ταυτόχρονη και απαράμιλλη προστασία του περιβάλλοντος, σύμφωνα με τις ευρωπαϊκές και τις διεθνείς συνθήκες. Το θεσμικό πλαίσιο επιβολής προστίμων οφείλει να είναι σαφές και αυστηρό εκεί που χρειάζεται.

Στο άρθρο 2, με την παρ. 3, που εισάγεται με το παρόν σχέδιο νόμου, υπάρχει ζήτημα ως προς τις εγκρίσεις ίδρυσης των κτηνιατρικών κλινικών και τις εγκρίσεις λειτουργίας των κτηνιατρείων και των κτηνιατρικών κλινικών, οι οποίες εκδίδονται σε περίπτωση παρόδου άπρακτης της προθεσμίας των 50 ημερών σιωπηρώς χορηγηθείσες. Επίσης, σε όλες τις περιπτώσεις, κτηνιατρεία, κτηνιατρικές κλίνες, ενδιαιτήματα, η συνυποβολή περιγραφικής έκθεσης του εξοπλισμού του καταστήματος δεν έχει κανένα απολύτως νόημα, εάν στη σχετική νομοθεσία δεν καθοριστεί έστω ο ελάχιστος απαιτούμενος εξοπλισμός. Έως τώρα, όπου στη σχετική νομοθεσία γίνεται αναφορά στον εξοπλισμό των καταστημάτων αυτών, χρησιμοποιούνται οι όροι «απαραίτητα ή σχετικά όργανα, εργαλεία και σκεύη», χωρίς να καθορίζονται ποια είναι αυτά. Επομένως, σας καλούμε αυτό το άρθρο να το ξαναδείτε.

Σχετικά με το άρθρο 3. Υπάρχει το πλαίσιο που έθεσε ο ν. 4039/2012, επί υπουργίας κ. Σκανδαλίδη και συγκεκριμένα το άρθρο 6 το οποίο ορίζει τα εξής: «για τη χορήγηση άδειας εκτροφής, αναπαραγωγής και εμπορίας ζώων συντροφιάς, πρέπει να τηρούνται οι κανόνες ευζωίας ή οι κανόνες ασφάλειας ή οι κανόνες παροχής κατάλληλης κτηνιατρικής αντίληψης των ζώων και οι διατάξεις του ν. 604/1977 και του Προεδρικού Διατάγματος 463/1978.

Στο άρθρο του προτεινόμενου νομοσχεδίου μνημονεύονται διοικητικές κυρώσεις που αφορούν στη δραστηριότητα εκτροφής, αναπαραγωγής και εμπορίας ζώων συντροφιάς άνευ σχετικής άδειας. Απαιτείται, λοιπόν, αναδιατύπωση, διότι στο άρθρο 21 του ν. 4039/2012 προβλέπονται διοικητικές κυρώσεις για παραβιάσεις του άρθρου 6 και αφορούν την εκτροφή, αναπαραγωγή και εμπορία ζώων συντροφιάς.

Υπάρχει, επομένως, ήδη ένα αναλυτικό και επαρκές, κατά την άποψή μας, πλαίσιο γύρω από το θέμα αυτό. Το μόνο που ζητάμε είναι να εφαρμόζονται οι, ήδη, ψηφισθέντες νόμοι και αυτό είναι στα χέρια των ελεγκτικών μηχανισμών που διαμορφώνετε εσείς, κύριε Υπουργέ.

Το άρθρο 4, είναι σε θετική κατεύθυνση κάθε προσπάθεια ρύθμισης με νόμο επί του θέματος των κτηνοτροφικών εγκαταστάσεων. Ωστόσο, γνωρίζετε ότι οι κτηνοτρόφοι έχουν μεγάλα ζητήματα οικονομικά όλο αυτό το χρονικό διάστημα.

Στο άρθρο 5, χρειάζεται διευκρίνιση, ότι δεν νομιμοποιείται κλοπή ή θανάτωση ζώων μη δεσποζόμενων ή όσων δεν βρίσκονται στον περιγραφόμενο χώρο.

Στο άρθρο 6, ως προς τη δυνατότητα υπογραφής συμβάσεων του ΕΛΓΟ – «ΔΗΜΗΤΡΑ» με άλλους φορείς ευρύτερου δημόσιου συμφέροντος, δεν έχουμε καμία αντίρρηση.

Στο άρθρο 7, στην ουσία προτείνεται παλιά κτίρια αγροτικών επιχειρήσεων, νομίμως υφιστάμενα προ τις 31/12/2019, να μπορούν να αλλάξουν χρήση και να αξιοποιηθούν για μεταποίηση αγροτικών προϊόντων. Ίσως, η ρύθμιση αυτή θα μπορούσε να επεκταθεί και σε νέα κτίρια μέχρι 20% της επιφάνειας.

Το άρθρο 8, στη διαβούλευση είχε τίτλο «Καταφύγια αδέσποτων ζώων». Στο τελικό κατατεθέν κείμενο έχει τίτλο «Δαπάνες Ταμείου Γεωργίας και Κτηνοτροφίας». Πολλές οι αντικρουόμενες απόψεις για το θέμα των καταφύγιων αδέσποτων.

Το Υπουργείο αφαιρώντας το άρθρο μετακυλίει την ευθύνη. Το εν λόγω θέμα, το ξέρετε καλά, αποτελεί ένα μακροχρόνιο πρόβλημα, που δεν μπορεί να γίνεται «μπαλάκι». Υπάρχει ξεκάθαρη άποψη της ΚΕΔΕ και οι Δήμοι πρέπει να βοηθηθούν, ώστε να δοθεί λύση στο πρόβλημα. Κάποιος πρέπει να δώσει λύση, τέλος πάντων, διότι είμαστε η μόνη χώρα της Ευρωπαϊκής Ένωσης, που δεν εφαρμόζει το πλαίσιο. Ας σταματήσει, λοιπόν, αυτή η ολιγωρία γιατί είναι ένα πολύ σημαντικό πλαίσιο.

Αναφορικά με το άρθρο 9. Και επί Κυβερνήσεως ΠΑΣΟΚ, υπήρχε το μέγιστο όριο αποζημίωσης από τον ΕΛΓΑ και συγκεκριμένα στις 70.000 ευρώ, αλλά είχαμε πλαφόν ασφαλίστρου. Θα κρίναμε θετικά την εν λόγω ρύθμιση, αν μειωνόταν το πλαφόν ασφαλίστρου με ισχύον ποσό τις 70.000 ευρώ, διότι τα νούμερα μιλάνε από μόνα τους. Μόνο 30.000 παραγωγοί παίρνουν αποζημιώσεις που υπερβαίνουν τις 70.000 ευρώ.

Στο άρθρο 12, έχουμε την άποψη -και για τον ουσιαστικό σκοπό που είναι η πάταξη του φαινομένου των παράνομων ελληνοποιήσεων- να φαίνεται στη συσκευασία η χώρα αρμέγματος.

Στο άρθρο 14, υπάρχει ένα μεγάλο θέμα για το οποίο υπάρχουν αντικρουόμενες απόψεις. Ο υπερπληθυσμός των άγριων χοίρων τα τελευταία χρόνια στη χώρα είναι αδιαμφισβήτητο γεγονός, το οποίο προκαλεί πολλά προβλήματα. Πρέπει, επιτέλους, να υπάρξει μηχανισμός προστασίας των αγροτικών εκτάσεων και, σε κάθε περίπτωση, πρόβλεψη πλαισίου αποζημίωσης από τις ανεξέλεγκτες ζημιές που προκαλούν οι αγριόχοιροι στις περιουσίες των αγροτών.

Στο άρθρο 18, χαιρετίζουμε την παράταση που δίνετε για τη διαδικασία μετάκλησης πολιτών τρίτων χωρών, προκειμένου να εργαστούν σε αγροτικές εργασίες. Είναι μία πολύ σημαντική απόφαση και είναι πολύ σημαντικό να συνεχιστεί απρόσκοπτα η αγροτική παραγωγή και να μην ζημιωθεί, περαιτέρω, το αγροτικό εισόδημα. Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Καλώς ήρθατε, κύριε Υπουργέ. Αγαπάτε τα νομοσχέδια που έχουν διάσπαρτα άρθρα. Έτσι, έχουμε, ακόμη, ένα νομοσχέδιο με διάσπαρτα και ασύνδετα μεταξύ τους άρθρα ως προς το αντικείμενο. Όμως, έχουν έναν κύριο στόχο, να εξυπηρετήσουν τις ανάγκες των επιχειρηματικών ομίλων. Βεβαίως, έχετε και μερικά άρθρα που τακτοποιούν χρόνια προβλήματα της διοίκησης του Υπουργείου. Σε αυτά θα δείξουμε ανοχή. Μερικά θα τα ψηφίσουμε.

Ποια είναι η ανάγκη των επιχειρηματιών; Να λειτουργούν οι επιχειρήσεις, χωρίς πολλές απαιτήσεις και καθυστερήσεις που δημιουργούν οι κρατικοί έλεγχοι και βέβαια, με άφθονο κρατικό χρήμα από αναπτυξιακούς νόμους και κοινοτικούς πόρους. Σήμερα, βέβαια, μπορείτε να πανηγυρίζετε για τα 750 δισ., όμως, δεν θα πάνε για τις ανάγκες των λαών, ούτε θα επιστραφούν, όσα κόπηκαν την τελευταία δεκαετία σε μισθούς, σε συντάξεις και σε κοινωνικές παροχές. Θα πάνε εκεί που πήγαιναν κάθε φορά, δηλαδή, στους επιχειρηματικούς ομίλους για τσάμπα χρηματοδότηση. Εξάλλου, αυτό ισχύει για κάθε ΕΣΠΑ. Το ίδιο θα γίνει και τώρα. Θα έχει και το αγροτικό κομμάτι βεβαίως.

Δεν πρόκειται να λυθούν τα προβλήματα και οι αγωνίες επιβίωσης των μικρομεσαίων αγροτών, αφού πολύ καλά ξέρουμε -το λένε και οι ίδιοι- ότι το 80%, περίπου, των ενισχύσεων το απολαμβάνει το 20% των αγροτών. Τα υπόλοιπα «ψίχουλα», δηλαδή, το 20% των επιδοτήσεων πάει στο 80% των αγροτών. Αυτό το λένε οι ίδιοι οι Επίτροποι Γεωργίας. Εξάλλου, τα πάνω από 2 δισ., περίπου, για τον αγροτικό τομέα στη χώρα μας, δεν βελτίωσαν τη θέση της μικρομεσαίας αγροτιάς. Το 60% των αγροτών μας παίρνει κάτω από 2.000 ευρώ σε επιδοτήσεις. Έτσι λένε τα στοιχεία της Στατιστικής Υπηρεσίας.

Σε ό,τι αφορά τις αποφάσεις της Συνόδου Κορυφής, εμείς λέμε ότι προμηνύονται νέα «βάρη και δεσμά» για τους λαούς της Ευρώπης, που η Ευρωπαϊκή Ένωση, όχι μόνο δεν είναι φειδωλή, αλλά είναι και εχθρική για τις ανάγκες τους. Εξάλλου, αυτό που κρίνεται ακόμη μία φορά δεν είναι το ύψος του πακέτου, αλλά οι όροι και οι τελικοί αποδέκτες του. Δηλαδή, ποιοι θα τα πάρουν. Ο συμβιβασμός που επήλθε δεν μπορεί να κρύψει τις σφοδρές αντιθέσεις και τους ανταγωνισμούς που «μαστίζουν» το εσωτερικό αυτής της αντιδραστικής Ένωσης.

Εξάλλου, οι αποφάσεις «σκιαγραφούν» τον τρόπο λειτουργίας και του Ταμείου Ανάκαμψης, που περιέχει από τη μία πλευρά, νέους όρους και μέτρα σε βάρος των εργαζομένων και από την άλλη πλευρά, πακτωλό χρημάτων προς τους επιχειρηματικούς ομίλους, μέρος των οποίων θα κατευθυνθεί και στην περαιτέρω προώθηση της ευελιξίας στην αγορά εργασίας. Εμείς το λέμε καθαρά -και μακάρι να διαψευστούμε- ότι οι εργαζόμενοι δεν πρέπει να έχουν αυταπάτες και καμία προσδοκία. Αντίθετα, θα πρέπει να ετοιμάζονται να συγκρουστούν και με τη στρατηγική της Ευρωπαϊκής Ένωσης και των κυβερνήσεων τους για να μην πληρώσουν ξανά τα «σπασμένα» μιας νέας καπιταλιστικής κρίσης. Φαίνεται ότι η ύφεση θα είναι «βαθιά» και από τις «πλάτες» των λαών θα προσπαθήσετε να τη βγάλετε.

Σε ότι αφορά στα άρθρα, εμείς λέμε ότι δεν είναι τυχαίο, ότι, ήδη, από το άρθρο 1 ευνοείτε έναν κλάδο που είναι, σχεδόν, μονοπωλιακός. Δύο όμιλοι έχουν το 72% της παραγωγής και τους διευκολύνετε με τα μέτρα απλοποίησης, ίδρυσης και λειτουργίας για τη μονάδα υδατοκαλλιέργειας; Ήδη, αυτό που αλλάζετε για τη χορήγηση ίδρυσης και λειτουργίας, εντατικής ή ημιεντατικής μορφής, σε πλωτές ή χερσαίες εγκαταστάσεις, είναι αυτά που εξετάζατε προηγούμενα και τα οποία τα καταργείτε. Δηλαδή, αν πληρούσαν τις εγκαταστάσεις και λειτουργίας της δραστηριότητας τους. Τα διαβάζω έτσι όπως ακριβώς αναφέρονται στη σελίδα 22: «η νόμιμη χρήση των υδάτινων και χερσαίων εκτάσεων, η τήρηση των όρων δόμησης για τις χερσαίες εγκαταστάσεις, η τήρηση των όρων και προϋποθέσεων για την προστασία του περιβάλλοντος, η εφαρμογή των προγραμμάτων μέτρων που προβλέπονται από τα οικεία σχέδια διαχείρισης λεκανών συρροής και η τήρηση των διατάξεων για την ασφάλεια και την υγιεινή των προϊόντων που παράγονται».

Είναι αμελητέοι αυτοί οι όροι και αυτές οι προϋποθέσεις; Κατά τη γνώμη μας, όχι. Πρέπει να ελέγχονται και όχι να αυτοελέγχονται, όπως είναι η δική σας λογική, γιατί μπροστά στο κέρδος δεν υπολογίζουν, ούτε προστασία περιβάλλοντος, ούτε τίποτα. Είναι πολλές οι διαμαρτυρίες κατοίκων από περιοχές που έχουν κλουβιά υδατοκαλλιεργειών που ρυπαίνουν και γι’ αυτό διαμαρτύρονται ή επεκτείνονται πέρα από την άδεια που έχουν στο θαλάσσιο και στο αντίστοιχο χερσαίο κομμάτι, σε βάρος της κοινωνικής χρήσης και ούτω καθεξής.

Μάλιστα σε αυτό το άρθρο, εμείς θεωρούμε ότι οι κρατικές υπηρεσίες εξακολουθούν να είναι, ουσιαστικά, παρατηρητές, καθώς ο βασικός ρόλος τους έγκειται στο να παραλάβουν αιτήσεις και να διαπιστώσουν την πληρότητα των δικαιολογητικών. Τώρα καταργείται η αίτηση. Δεν χρειάζεται αίτηση γιατί πάμε στην έγκριση λειτουργίας. Άρα, ο έλεγχος είναι αποδυναμωμένος και μπορεί να μην γίνεται και καθόλου επιτόπια επιθεώρηση, καθώς η άδεια χορηγείται αυτόματα σε περίπτωση που για οποιοδήποτε λόγο η υπηρεσία δεν μπορεί να ελέγξει μέσα σε 50 ημέρες την αίτηση. Δηλαδή, θεωρείτε θετική και εγκρίνεται.

Στο άρθρο 2, σε ό,τι αφορά τα κτηνιατρεία, αναπαράγεται η δυνατότητα που έχει δοθεί από τη νομοθεσία για χορήγηση αδειών λειτουργίας σε μη κτηνιάτρους, με τον όρο του επιστημονικού υπεύθυνου, κάτι με το οποίο εμείς είχαμε διαφωνήσει. Είχαν περάσει τότε και υλοποιούνται οι νουθεσίες του ΟΟΣΑ. Εμείς λέμε ότι είναι σε βάρος της προστασίας της υγείας και των ζωών.

Στο άρθρο 3, απλουστεύετε διαδικασίες αδειοδότησης εκτροφείων ζώων συντροφιάς. Ευνοεί, βεβαίως, το εμπόριο αυτών των ζώων, αλλά εδώ υπάρχουν και διαμαρτυρίες από φιλοζωικές οργανώσεις. Εμείς θεωρούμε ότι έχουν δίκιο. Γι’ αυτό δεν θα συμφωνήσουμε.

Στο άρθρο 4, έχετε βάλει ένα ολόκληρο νομοσχέδιο. Είναι, ουσιαστικά, για τις κτηνοτροφικές άδειες και είναι δεκατρείς σελίδες. Θα μπορούσατε να το είχατε φέρει ξεχωριστό ως νομοσχέδιο γιατί αξίζει να συζητήσουμε τι κτηνοτροφία θέλουμε.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων)**: Σας τα βάζουμε μαζί και φωνάζετε.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.)**: Γι’ αυτό φωνάζουμε, γιατί το υποτιμάτε τελικά. Το λέω γιατί όταν η σχέση φυτικής/ζωικής παραγωγής είναι 7 προς 3 υπέρ της φυτικής -το 7 είναι φυτική, το 3 είναι ζωική- τότε σημαίνει ότι κάνουμε εισαγωγές κτηνοτροφικών προϊόντων, ενώ θα μπορούσαμε να τα παράγουμε. Για τις εισαγωγές πληρώνουμε πολλά. Δεν θέλω να επεκταθώ. Άρα, το ερώτημα είναι τι κτηνοτροφία θέλουμε. Με αυτή την έννοια, θα έπρεπε το άρθρο 4, που είναι ολόκληρο νομοσχέδιο, να το φέρετε να το συζητήσουμε συνολικά.

Το άρθρο 6, αναφέρεται στον ΕΛΓΟ. Συμφωνίες με τους ΟΤΑ μπορεί να υπογράφει, αλλά δεν ξέρω κατά πόσο μπορεί να ανταποκριθεί. Ακούσαμε νωρίτερα και τον εκπρόσωπο του συλλόγου εργαζομένων ΕΛΓΟ – «ΔΗΜΗΤΡΑ» να λέει ότι ο Οργανισμός και υποχρηματοδοτείται και έλλειψη προσωπικού έχει. Κατά πόσο μπορεί τώρα να ανταποκριθεί και σε νέες δραστηριότητες; Ωστόσο, θέλω να πω, ότι εμείς το θεωρούμε αντεργατικό αυτό το άρθρο και θα το καταψηφίσουμε. Επίσης, δεν μπορεί να ζητάτε επιστροφές από εργαζόμενους μέσα από δικαστικές πιέσεις. Και αυτό θα έπρεπε να αποσυρθεί.

Στο άρθρο 7, στο όνομα της «πράσινης» καπιταλιστικής ανάπτυξης αλλάζει η χρήση σε γη υψηλής παραγωγικότητας και όλα αυτά στον «βωμό» κερδοφορίας αυτών των ομίλων που δραστηριοποιούνται με τις Ανανεώσιμες Πηγές Ενέργειας. Νομίζω ότι υποκριτικά και σε αυτό το άρθρο κάνετε λόγο για παραγωγική ανασυγκρότηση, για ποιοτική γεωργία, για αγροτική παραγωγή ως «πυλώνα» της ανάπτυξης, όταν τη γη υψηλής παραγωγικότητας δεν την αξιοποιείτε για παραγωγή τροφίμων. Μάλιστα, την ενέργεια που παράγεται την πληρώνει ακριβά ο λαός. Το λέω γιατί είμαστε σε μία κατάσταση που στην Ανατολική Μεσόγειο στοιβάζονται πολεμικοί στόλοι. Ξέρουμε ότι και αυτές οι ημέρες είναι δύσκολες. Το θέμα της αυτάρκειας των τροφίμων θα έπρεπε να μας απασχολεί ως χώρα και θα έπρεπε να είναι και στις κατευθύνσεις του Υπουργείου.

Το άρθρο 8, είναι από εκείνα που θα ψηφίσουμε.

Τα άρθρα 9 και 10 αναφέρονται στον ΕΛΓΑ. Ίσως, θα πρέπει να ξαναδείτε αυτό το άρθρο στο εξής σημείο. Λέτε αυτοδίκαια, ότι οι εργαζόμενοι όταν συμπληρώνουν το 67ο έτος της ηλικίας συνταξιοδοτούνται. Ναι, συνταξιοδοτούνται με έναν όρο: ότι έχουν συμπληρώσει τα συντάξιμα χρόνια για να πάρουν μία σύνταξη. Θέλει μία ανοχή, γιατί και οι διορισμοί γίνονται και σε μεγαλύτερη ηλικία και οι ασφαλιστικοί νόμοι αυξάνουν τα χρόνια για σύνταξη και μειώνουν τις συντάξεις. Το έχετε κάνει όλοι σας. Μην το βάζετε έτσι στο άρθρο, όταν έχει ο άλλος ανάγκη να πάρει τη σύνταξή του. Είναι σας να τον πετάτε. Αυτό θα είναι σαν απόλυση τελικά.

Εάν έχουν συμπληρώσει τα χρόνια ναι, τότε να ισχύει το μέτρο. Εμείς δεν έχουμε καμία αντίρρηση. Αλλά όταν δεν έχουν συμπληρώσει τα χρόνια, είναι απόλυση και είναι απόλυση σε μεγάλη ηλικία. Αυτόν τι τον κάνεις; Πρέπει, λοιπόν, να το ξαναδείτε με μία ευαισθησία.

Στο άρθρο 11, που αφορά στον ΕΛΓΟ – «ΔΗΜΗΤΡΑ» το καταψηφίζουμε. Είναι πάλι μία εισφορά προς τις μεταποιητικές γαλακτοκομικές μονάδες. Τις απαλλάσσετε να πληρώνουν στις δειγματοληψίες για τους ελέγχους και το «βαρίδι» πέφτει στον ΕΛΓΟ – «ΔΗΜΗΤΡΑ». Όμως, τους κτηνοτρόφους δεν τους απαλλάσσετε από τίποτα. Μόνο τους μεγαλομεταποιητές και τις γαλακτοβιομηχανίες απαλλάσσετε. Έτσι είναι, δύο μέτρα και δύο σταθμά.

Στο άρθρο 13, μιλάτε γενικά και αόριστα. Κάνει λόγο για πραγματοποίηση του σκοπού. Όμως, μπορεί μία παραχωρηθείσα έκταση κρατική, αγροτική, ή δασική να παραχωρήθηκε νόμιμα για αγροτική καλλιέργεια και να έχουν περάσει πάνω από είκοσι χρόνια από τη μεταγραφή. Όμως, με βάση τις αεροφωτογραφίες να φαίνεται ότι για παραχωρήσεις του 1950 δεν καλλιεργήθηκε και το 1973 ή το 1975 εκχερσώθηκε, αφού είχε δασωθεί και αυτό φαίνεται στις αεροφωτογραφίες του ΄60 και του ΄73. Είναι τότε που κάνουν τους ελέγχους και τις απογραφές οι δασολόγοι. Το ερώτημα είναι τον έχει εκπληρώσει τον σκοπό του και τι σημαίνει αυτό; Ότι μπορεί σήμερα να χτίσει;

Στην παρ. 2 του ίδιου άρθρου διευρύνετε τον σκοπό παραχώρησης κατά χρήση για πάνω από 100 στρέμματα, ενώ για στρατηγικές επενδύσεις παραχωρούνται εκτάσεις χωρίς δημοπρασία, απευθείας. Ισχύει και εδώ ότι οι παραγωγικές εκτάσεις πάνε για ξενοδοχεία, γκολφ και λοιπά στο τουριστικό κεφάλαιο.

Στο άρθρο 14, είναι το πρόβλημα με τα αγριογούρουνα. Ναι, είναι μεγάλο θέμα, αλλά πώς αντιμετωπίζεται; Εδώ το ζήτημα αφορά στην ολοκληρωμένη διαχείριση των δασικών οικοσυστημάτων και ενταγμένα εκεί να είναι η διαχείριση της άγριας πανίδας, για τα οποία απαιτούνται χρήματα, επιστημονικό προσωπικό, δασοφύλακες κ.λπ.. Αυτό, όμως, δεν δίνετε. Τι κάνετε; Την κρατική ευθύνη την μετακυλίετε στους κατοίκους, στον αγρότη, στον κυνηγό και βεβαίως, δεν αντιμετωπίζεται η ανεξέλεγκτη παραγωγή. Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ, κύριε Πρόεδρε. Εμείς δεν θα κάνουμε καμία αναφορά στα αποτελέσματα της Συνόδου Κορυφής, γνωρίζοντας πρώτον, ότι οι λεπτομέρειες μετρούν και δεύτερον, ότι δεν πρέπει να προτρέχει κανείς. Πάντως, η μείωση των επιδοτήσεων στα 390 δισεκατομμύρια από 500 δισεκατομμύρια με την ταυτόχρονη αύξηση των δανείων, δείχνει μια όχι και τόσο ευχάριστη τάση. Πόσο μάλλον, όταν η Ελλάδα, έχει ξανά μεγάλα «δίδυμα» ελλείμματα -για το χρέος δεν συζητάμε καθόλου- εκτός από μία ακόμη πιο βαθιά ύφεση.

Το πρόβλημα, βέβαια, το σημερινό είναι η Τουρκία, όχι η οικονομία, ενώ δύσκολα θα μας βοηθήσει, η χρηματοδότηση του ΕΛΙΑΜΕΠ από το Ταμείο Καινοτομίας, όπως ισχυρίστηκε πρόσφατα ο κ. Γεωργιάδης. Από το Δημόσιο δηλαδή, το ΕΛΙΑΜΕΠ.

Σε ότι αφορά στο νομοσχέδιο, όπως και είπαμε στη συζήτηση, επί της αρχής, είναι ένα συνονθύλευμα διάσπαρτων διατάξεων και ότι έτσι ασφαλώς δεν θα επιτευχθεί αυτό που υποσχόταν προεκλογικά η Νέα Δημοκρατία, Α.Ε.Π., δηλαδή, 15 έως 20 δισεκατομμύρια ευρώ από τον πρωτογενή τομέα. Επίσης, δεν απλουστεύει καμία δραστηριότητα, όπως υπόσχεται με τον τίτλο του, ενώ δεν λύνει καθόλου το μεγάλο πρόβλημα των ιχθυοκαλλιεργειών μας, το οποίο δεν είναι η διευκόλυνση δημιουργίας τους, αλλά η Τουρκία που ψαρεύει στις δικές μας θάλασσες και εξάγει τα δικά μας ψάρια, τόσο σε εμάς, όσο και στην Ευρωπαϊκή Ένωση αδασμολόγητα. Απόδειξη είναι το γεγονός ότι έχουν καταστραφεί όλες οι μεγάλες εταιρείες του κλάδου, με αποτέλεσμα να εξάγουμε 118.000 τόνους ψάρια σήμερα, ενώ η Τουρκία 154.000 όταν μόλις το 2010 εξάγαμε 137.000 τόνους και η Τουρκία μόνο 68.000.

Επί των άρθρων έχουμε να επισημάνουμε τα παρακάτω. Στο άρθρο 1, με τις προτεινόμενες ρυθμίσεις προστίθενται στις διατάξεις του ν.4442/2016, που παρέχει ένα γενικότερο πλαίσιο λειτουργίας, οι δραστηριότητες των υδατοκαλλιεργειών στη θάλασσα ή σε γλυκά νερά. Σε κάθε περίπτωση, δεν νομίζουμε πως απλουστεύεται το πλαίσιο με όλες αυτές τις αλλαγές, αλλά ότι αλλάζουν οι διαδικασίες. Έχουν γίνει κάποιες προτάσεις στη διαβούλευση προς τη συγκεκριμένη κατεύθυνση τις οποίες υποθέτουμε πως έχετε υπόψιν. Εμείς θα συμπληρώσουμε, εκτός των σχολίων που παραθέσαμε στην επί της αρχής αναφορά μας, την πολυπλοκότητα που διαπιστώνουμε. Υπάρχουν πολλοί όροι, όπως η προέγκριση μίσθωσης, η άδεια λειτουργίας και η γνωστοποίηση λειτουργίας με διάφορα προαπαιτούμενα. Μία απλή διαδικασία θα ήταν -κατά την άποψή μας- μερικές πρακτικές σελίδες με ορισμένους βασικούς και εύκολα κατανοητούς νόμους. Το αποτέλεσμα αυτής της πολυπλοκότητας θα είναι η επιβάρυνση των δημοσίων υπηρεσιών και ειδικά της Κτηνιατρικής Υπηρεσίας, όπως αναφέρεται και στο άρθρο 4.

Στο άρθρο 2, η απλούστευση των διαδικασιών είναι κάτι διαφορετικό από την ανυπαρξία ελέγχου. Συγκεκριμένα, με την παρέλευση της προθεσμίας των πενήντα ημερών χωρίς να συμβεί κάτι, παρέχεται, ουσιαστικά, σιωπηλή χορήγηση, οπότε δεν μπορεί να εγγυηθεί κανένας το είδος των παρεχόμενων υπηρεσιών, ειδικά εάν το συνδυάσουμε με τα πολύ χαμηλά παράβολα ίδρυσης, τα οποία είναι 30 ευρώ για κλινικές και 15 ευρώ για κτηνιατρεία στο άρθρο 92. Υποθέτουμε πως αυτό είναι εύκολα κατανοητό. Σε ότι αφορά στα πρόστιμα του άρθρου 12, που ξεκινούν από 100 ευρώ και φτάνουν τις 10.000 ευρώ, ανάλογα με την περίπτωση, είναι αποτρεπτικά στην ανώτατη βαθμίδα τους, τόσο σε ότι αφορά τα ζώα και τους ιδιοκτήτες, όσο και τους περιοίκους.

Υπάρχουν, ωστόσο, κάποιες ασάφειες. Πρώτον, ποιο είναι το περιεχόμενο της βεβαίωσης της παρ. 3 του άρθρου 90; Δεύτερον, ποιος είναι ο ελάχιστος απαιτούμενος εξοπλισμός των κτηνιατρείων, των κτηνιατρικών κλινικών και των ενδιαιτημάτων του άρθρο 93; Τρίτον, δεν βλέπουμε κάποια ρύθμιση για το ενδεχόμενο να ληφθούν μέτρα, όσον αφορά τη μετάδοση του κορονοϊού σε ζώα από άνθρωπο. Ήδη, έχουν αναφερθεί τέτοιου είδους ενδεχόμενα και έτσι όπως εξελίσσεται η ασθένεια δεν μπορούμε να αποκλείσουμε τη μετάδοσή της μεταξύ των ζώων ή από τα ζώα στον άνθρωπο. Οφείλει, λοιπόν, να ληφθεί υπόψιν για την περίπτωση που θα χρειαστεί να υπάρξουν ρυθμίσεις.

Στο άρθρο 3, ισχύουν αυτά που αναφέραμε στο προηγούμενο άρθρο, σχετικά με την προθεσμία των 50 ημερών για την έγκριση αδειών λειτουργίας, καθώς, επίσης, για το χαμηλό παράβολο. Θεωρούμε πως στην περίπτωση των μονάδων εκτροφής, αναπαραγωγής και εμπορίας τα πράγματα γίνονται πιο σύνθετα, απ’ ότι με τις κλινικές και τα κτηνιατρεία, αφού ενδέχεται να υπάρχει μεγαλύτερος πληθυσμός ζώων, αλλά και ενδεχόμενο οικονομικό «έγκλημα». Υπολογίζεται πως η παράνομη εμπορία ζώων ράτσας «άγγιξε» σε τζίρο μόνο το 2016 τα 360.000 ευρώ στην Ελλάδα. Γενικά δε, ο χώρος των ζώων συντροφιάς είναι μία μεγάλη και αυξανόμενη οικονομική δραστηριότητα, στην οποία εμείς εδώ στην Ελλάδα δεν δίνουμε καμία σημασία. Για παράδειγμα, η αλυσίδα προμηθειών για κατοικίδια η PetSmart εξαγοράστηκε στις Ηνωμένες Πολιτείες από το ιδιωτικό κεφάλαιο BC Partners -το οποίο γνωρίζουμε και στην Ελλάδα- για 8,7 δισεκατομμύρια δολάρια, όταν η κατανάλωση της συνολικής αγοράς ήταν το 2016 περί τα 60 δισεκατομμύρια δολάρια.

Στην Ελλάδα, πάντως, ο χώρος χαρακτηρίζεται από μία χαλαρότητα και από ασυδοσία, ενώ οι Δήμοι απορροφούν, περίπου, 1,3 εκατομμύρια ευρώ, κάθε χρόνο, τόσο από τις Περιφέρειες, όσο και από το Υπουργείο Αγροτικής Ανάπτυξης, για προγράμματα εμβολιασμού και στειρώσεων. Ένας μέσος Δήμος σε αστικό κέντρο, πληρώνει και φροντίζει με το πρόγραμμά του, περίπου, 90 αδέσποτα ζώα, κατά μέσον όρο.

Εκτός αυτού, στη χώρα μας λειτουργούν νόμιμα 40 Δημοτικά Κυνοκομεία, τα περισσότερα με πολύ άσχημες συνθήκες. Επιπλέον, λειτουργούν άτυπα καταφύγια ζώων με την ανοχή της εκάστοτε Περιφέρειας, επειδή το κόστος κατασκευής ενός νόμιμου καταφυγίου είναι τεράστιο. Η ύπαρξη των αδέσποτων -η σχετική διάταξη αποσύρθηκε και θα θέλαμε να γνωρίζουμε το γιατί- είναι κάτι που δημιουργεί άσχημη εντύπωση στους τουρίστες, αφού στις περισσότερες δυτικές χώρες δεν επιτρέπεται, ενώ αποτελούν μεγάλο κίνδυνο, τόσο για τα ίδια, όσο και για τη δημόσια υγεία.

Επομένως, μάλλον θα πρέπει να υπάρξει περιορισμός των μονάδων εκτροφής, παρά διευκόλυνση. Παρατηρείται στις διατάξεις του νόμου μία σχετική εξομοίωση επαγγελματιών και ερασιτεχνών. Αν δεν κάνουμε λάθος εκκρεμεί από το 2012 μία υπουργική απόφαση που αφορά στις απαιτούμενες προϋποθέσεις για την ίδρυση και λειτουργία εκτροφείων. Ισχύει;

Συνεχίζοντας, έχουμε την άποψη πώς δεν καθορίζονται τα λοιπά ζώα συντροφιάς. Οπότε είναι κάτι που, επίσης, λείπει από το νομοσχέδιο. Θέλει προσοχή, όταν αφορά μη εγχώρια ζώα που, συχνά, είναι επικίνδυνα, τόσο για τους ανθρώπους, όσο και για το περιβάλλον. Συχνά, επίσης, πρόκειται για αντικείμενο παράνομης εξαγωγής ή διακίνησης. Για παράδειγμα, στις Ηνωμένες Πολιτείες, τεκμηριώθηκε πως ένα είδος ψαριού, που εισήχθη ως κατοικίδιο από την Κίνα, αποτελεί μεγάλη απειλή για τους πληθυσμούς των ποταμών και των λιμνών, αφού είναι επιθετικό προς τα εγχώρια είδη. Ανάλογα προβλήματα έχουν διαπιστωθεί και στις μέλισσες, ειδικά στην Ελλάδα, όπου συχνά αποτελούν σοβαρή απειλή,

Στο άρθρο 4, με τη συγκεκριμένη ρύθμιση οι κτηνοτροφικές εγκαταστάσεις των κατηγοριών Α1 και Α2, μεγάλης δυναμικότητας δηλαδή, υπάγονται σε μία διαδικασία έγκρισης λειτουργίας. Αντιθέτως, της κατηγορίας Β, άρα, της μεσαίας δυναμικότητας, υπάγονται σε μία διαδικασία γνωστοποίησης. Όλα αυτά μας φαίνονται λογικά, αν δεν κάνουμε λάθος -φυσικά, δεν είμαστε ειδικοί- αλλά διαπιστώνεται μία σιωπηρή απουσία έγκρισης μονάδας, στην περίπτωση που παρέλθει η προθεσμία των 50 ημερών για την απάντηση από τη ΔΑΟΚ (Διεύθυνση Αγροτικής Οικονομίας & Κτηνιατρικής). Δεν είναι ανησυχητικό;

Εκτός αυτού, στις περισσότερες περιπτώσεις, καταργείται, επίσης, ο προληπτικός έλεγχος από την Επιτροπή Σταβλισμού, πριν από την έναρξη λειτουργίας μιας Μονάδας, ενώ παραμένει σε ελάχιστες μόνο. Τι θα συμβαίνει εάν δεν πληρούν τις προϋποθέσεις; Πώς θα υπάρχει έλεγχος για την τήρηση κάποιων κανόνων; Εκτός αυτού, ενώ απλοποιείται η διαδικασία, αυξάνονται τα δικαιολογητικά που απαιτούνται. Επίσης, για τα πρόχειρα καταλύματα, μέχρι σήμερα εξαιρείτο η κατάθεση Έκθεσης Γεωτεχνικού Συμβούλου. Θα προτείναμε να παραμείνει και να απλουστευτεί, περαιτέρω, η προηγούμενη διαδικασία της απλής άδειας εγκατάστασης του ν.4056/2012, η οποία καταργούσε τις άδειες ίδρυσης και λειτουργίας. Άλλωστε, το ζητούν και οι ίδιοι οι κτηνοτρόφοι.

Θεωρούμε πως πρέπει να υπάρχει σαφής διαχωρισμός της διαδικασίας, στις περιπτώσεις των υφιστάμενων κτηνοτροφικών εγκαταστάσεων που λειτουργούν ήδη, τόσο όσον αφορά στην αδειοδότηση, όσο και τη μετατροπή της λειτουργίας τους. Αυτές που λειτουργούν χωρίς άδεια υποχρεούνται έως τις 31/12/2022 να συμμορφωθούν με τις εγκρίσεις του πλαισίου τους. Οι Μονάδες σε δασικές ή σε δημόσιες εκτάσεις θα πρέπει να έχουν άδεια του Δασάρχη. Ακριβώς, εδώ, ξεκινούν, κατά την άποψή μας, τα προβλήματα, με δεδομένο ότι υπάρχει αβεβαιότητα ως προς τους δασικούς χάρτες, ενώ για περιοχές «NATURA 2000» επιβάλλεται ειδική οικολογική αξιολόγηση.

Πιστεύουμε, λοιπόν, πως ειδικά για τις μικρές παραδοσιακές μονάδες που μπορούν να λειτουργήσουν, συνδυάζοντας τον αγροτικό και τον οικολογικό τουρισμό και είναι αρμονικά δεμένες με το περιβάλλον από παλιά, θα πρέπει να υπάρξει μία ελαστικότητα, κυρίως σε ότι αφορά στις ευαίσθητες παραμεθόριες ή αραιοκατοικημένες περιοχές, όπου οφείλει να μας ενδιαφέρει η παραμονή του πληθυσμού. Επιπλέον, οι μικρές αυτές μονάδες θα έπρεπε να στηριχθούν με την απλούστευση των διαδικασιών, με υπηρεσίες μιας στάσης, της οποίας η Κυβέρνηση δείχνει, δυστυχώς, μόνο στους μεγάλους επενδυτές.

Επίσης, θα μπορούσε να τους παρασχεθεί μειωμένος ΦΠΑ και άλλα κίνητρα, όπως χαμηλά ενοίκια δημοσίων γαιών, έγκριση ανέγερσης ημιμόνιμων εγκαταστάσεων σε βοσκοτόπια, κ.λπ..

Θα κλείσουμε με το άρθρο 5. Είναι εύλογες οι διατάξεις. Οφείλουμε, όμως, να σημειώσουμε, ότι εκτός της εγχώριας υπάρχει και η εισαγόμενη εγκληματικότητα, η οποία έχει διαπιστωθεί με την απαγωγή και με τη θανάτωση ζώων σε περιοχές με hot spot, ειδικά στη Μυτιλήνη η οποία έχει πληγεί πολύ σοβαρά και που διαθέτει σημαντική κτηνοτροφική παραγωγή που πρέπει να διατηρηθεί. Εκτός αυτού, υπάρχει μία απαράδεκτη ασάφεια, αφού ως ζωοκτονία θεωρείται η πράξη σε περιφραγμένο χώρο. Δεν είναι, αλήθεια, τέτοια, όταν συμβαίνει σε μεγάλα οικόπεδα που δεν έχουν περίφραξη; Δεν μπορεί, επίσης, η κλοπή να τιμωρείται με την ίδια ποινή στην περίπτωση θανάτωσης ζώου. Οπότε, πρέπει να υπάρξει συμπλήρωμα του νόμου.

Τέλος, συμπεριλαμβάνεται εδώ -πολύ σωστά- η καταστροφή και η βλάβη κυψελών μελισσών ή του περιεχόμενου τους. Εντούτοις, παρατηρούνται αντιπαραθέσεις με τους ιδιοκτήτες φωτοβολταϊκών που φαίνεται πως δεν έχουν συμπεριλάβει το κόστος καθαρισμού στο επιχειρηματικό τους σχέδιο. Εμείς θεωρούμε ότι είναι απαράδεκτο να περιορίζεται η λειτουργία των μελισσών. Πρέπει να ληφθούν μέτρα για τις σημαντικές κλοπές που διαπιστώνονται και στις ιχθυοκαλλιέργειες, όπου δεν χρειάζεται να προστίθεται περισσότερα προβλήματα στον κλάδο. Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Τον λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Σας ευχαριστώ, κύριε Πρόεδρε. Κύριε Υπουργέ, να σας καλωσορίσω και εγώ. Παρ’ ότι μπαίνω, ειλικρινά, σε πειρασμό να σχολιάσω για το αν η απόφαση της Συνόδου χθες είναι επιτυχία ή αποτυχία της Ευρωπαϊκής Ένωσης και για το τι θα φέρει για τους Έλληνες, παρ’ όλα αυτά θα αρκεστώ να σημειώσω πως άποψή μας είναι, ότι οδηγούμαστε σταθερά σε ένα «σκληρότερο» και 5ο , όχι 4ο Μνημόνιο, αλλά θα είμαστε εδώ το επόμενο διάστημα για να συζητήσουμε το θέμα, εκ νέου και εκτενέστερα.

Κυρίες και κύριοι συνάδελφοι, σε ότι αφορά τώρα το υπό συζήτηση νομοσχέδιο. Χθες, στην πρώτη, επί της αρχής, συζήτηση, αναφέρθηκα, ακροθιγώς, σε σημεία που κρίνουμε ως προβληματικά. Σήμερα θα μου επιτρέψετε να εξετάσω τις επιμέρους διατάξεις. Κατ’ αρχήν, έχουμε αλλαγή του χωροταξικού για τις ιχθυοκαλλιέργειες, ώστε να υπολογίζεται, πλέον, η φέρουσα ικανότητα ανά θάλασσα και όχι ανά περιφερειακή ενότητα, γεγονός που μπορεί τελικά να οδηγήσει σε υπερφορτωμένες θαλάσσιες ενότητες που είναι χωρισμένες διοικητικά. Για παράδειγμα, στο Σαρωνικό χωροθετούνται ιχθυοκαλλιέργειες στον Νομό Αττικής, σε Πόρο, Μέθανα, Σαλαμίνα και δίπλα τους χωροθετούνται υδατοκαλλιέργειες στις ακτές του Σαρωνικού, της Κορινθίας και της Αργολίδας. Ως εκ τούτου, είναι σχεδόν βέβαιο, ότι θα έχουμε ότι έχουμε και θα έχουμε περαιτέρω κορεσμό των θαλασσών. Χαρακτηριστικό παράδειγμα αποτελεί η Σαλαμίνα, όπου οι ιχθυοκαλλιέργειες είναι τόσες πολλές, με αποτέλεσμα το νησί να έχει υπερκορεστεί. Ευτυχώς, έχει απαγορευθεί η οστρακοκαλλιέργεια στην περιοχή. Παρ’ όλα αυτά επιβαρύνεται, τόσο από την ιχθυοκαλλιέργεια που θα έπρεπε για να σωθεί το τοπικό οικοσύστημα, να παυθεί κάθε δυνατότητα αυτής στην ευρύτερη περιοχή της Σαλαμίνας.

Ας περάσουμε τώρα στο δεύτερο κεφάλαιο του νομοσχεδίου. Το συγκεκριμένο «αγγίζει» μία σειρά άλλων θεμάτων του Υπουργείου, όπως οι ποινές για ζωοκλοπή με το άρθρο 5, ρυθμίσεις των εποπτευόμενων φορέων και επιδοτήσεων αυτών, ΕΛΓΟ, ΕΛΓΑ, στην κατεύθυνση του περιορισμού των επιδοτήσεων, τις εποικιστικές γαίες. Εδώ έχουμε τη συνέχιση διευκόλυνσης του αποχαρακτηρισμού τους από δασικές, που έχει γίνει ήδη, με το αντιπεριβαλλοντικό νομοσχέδιο του κ. Χατζηδάκη, που ψηφίστηκε πριν από λίγους μήνες, τα εκτροφεία θηραμάτων και το κυνήγι αγριόχοιρου με χαριστικές ρυθμίσεις προς τους κυνηγούς, για την αντιμετώπιση ενός προβλήματος που αυτοί δημιούργησαν με την αλόγιστη εισαγωγή θηραμάτων και στο συγκεκριμένο θα επανέλθω και λίγο πιο κάτω.

Στο άρθρο 7, κρίνουμε λανθασμένη την πολιτική της αξιοποίησης των αγροτικών επεκτάσεων υψηλής παραγωγικότητας για φωτοβολταϊκά και θεωρούμε ότι θα έπρεπε να απαγορευτεί, όπως, επίσης, θα έπρεπε να οριστούν με ακρίβεια ποιες εκτάσεις χαρακτηρίζονται ως τέτοιες. Επιπλέον, το άρθρο 7, προβλέπει την αλλαγή χρήσης σε κτίρια εντός εκτάσεων υψηλής παραγωγικότητας για δραστηριότητες μεταποίησης, κάτι που, ενδεχομένως, να λειτουργήσει ως «κερκόπορτα» για την επέκταση της αυθαίρετης δόμησης.

Στο ίδιο μέρος, περιλαμβάνεται και το άρθρο 17, ένα άρθρο με το οποίο συμφωνούμε και θα επανέλθω στη συνέχεια, μολονότι, θα θέλαμε να επεκταθεί το μέτρο και στην απαγόρευση εκτροφής γουνοφόρων ζώων, όπως γίνεται σταδιακά και σε αρκετές χώρες παγκόσμια.

Τα άρθρα 2 και 15, στοχεύουν στην απλούστευση ίδρυσης και λειτουργίας κτηνιατρικών δραστηριοτήτων και προχωρά σε ρυθμίσεις κτηνιατρικών φαρμακευτικών προϊόντων. Διατηρείται η δυνατότητα να μπορεί ένας ιδιώτης να ανοίξει κτηνιατρείο, αλλά και κτηνιατρική κλινική, ορίζοντας μόνο έναν κτηνίατρο ως επιστημονικό υπεύθυνο. Θεωρούμε ότι έτσι ανοίγει ο δρόμος για να δούμε τη δημιουργία κλινικών και ιατρείων από ιδιώτες και επενδυτές και όχι αποκλειστικά από γιατρούς - κτηνιάτρους. Θεωρούμε πως πριν ξεκινήσει η συζήτηση της παροχής μιας τέτοιας δυνατότητας, θα έπρεπε να έχουν γίνει σοβαρότερα βήματα, σε ό,τι αφορά στην ενίσχυση της εκπαίδευσης των κτηνιάτρων, εκτός των δύο πανεπιστημιακών σχολών που τώρα λειτουργούν στη χώρα μας. Ζούμε σε μία χώρα που ελάχιστοι -αν δεν κάνω λάθος- τρεις ή τέσσερις κτηνίατροι, είτε κατόπιν εξετάσεων, είτε τιμής ένεκεν, έχουν ειδικότητα στη χώρα μας, οπότε είναι, μάλλον, ανεδαφικό να ασχολούμαστε με τη διεύρυνση της δυνατότητας ανοίγματος κτηνιατρείου ή κλινικής μικρών ζώων από ιδιώτες. Εκτός αν αυτό που μας αφορά δεν είναι η παροχή ποιοτικής φροντίδας στα μικρά ζώα συντροφιάς, αλλά η εξυπηρέτηση συμφερόντων και η συμμόρφωση με μνημονιακές υποχρεώσεις.

Θα έπρεπε, ως εκ τούτου, πρώτα να αλλάξει το πλαίσιο να ενθαρρύνονται οι απόφοιτοι να ακολουθήσουν σπουδές ειδίκευσης. Να παρέχεται αυτή η δυνατότητα παρακολούθησης στη χώρα μας και όχι σε άλλη χώρα της Ευρωπαϊκής Ένωσης, όπως γίνεται για τους ελάχιστους που το επιλέγουν σήμερα. Να καταπολεμηθεί ο κορεσμός του επαγγέλματος και στη συνέχεια, να συζητήσουμε οτιδήποτε άλλο και όχι να προσπαθούμε να «ανοίξουμε» ένα επάγγελμα που είναι, ήδη, υπερκορεσμένο. Αντί να ανοίγουμε, λοιπόν, τον δρόμο στην εκμετάλλευση νέων, κυρίως, κτηνιάτρων από κάποιον που θα έχει το κεφάλαιο και θα προχωρήσει στο να ανοίξει ένα ιατρείο ή μία κλινική, θα έπρεπε να επικεντρωθούμε στο να δίνουμε κίνητρα συνεργασίας μεταξύ νέων ιατρών για τη δημιουργία μικρών κέντρων που θα παρείχαν εξειδικευμένη φροντίδα, όπως συμβαίνει σε πάρα πολλές χώρες του εξωτερικού, και όχι στην κατάσταση στην οποία βρίσκεται σήμερα η χώρα, που σε ένα μικρό οικοδομικό τετράγωνο μπορεί να έχεις δέκα ιατρεία μικρών ζώων, χωρίς καμία διασφάλιση για τους νέους κτηνιάτρους ή τους μεγαλύτερους που το επιλέγουν να το ανοίξουν, αν θα έχουν δουλειά ή όχι.

Δυστυχώς, έχουμε την εκμετάλλευση νέων κυρίως παιδιών, που για να προσθέσουν εμπειρία και συστατικές επιστολές στο βιογραφικό τους, δέχονται να πάνε για έναν μισθό πείνας και να εργαστούν σε μία τέτοια δομή, σε μία κλινική, σε ένα κτηνιατρείο. Το θέμα, λοιπόν, δεν είναι αν εκμεταλλεύονται τους νέους επαγγελματίες ιδιώτες ή εμπειρότεροι γιατροί,. Το θέμα είναι η συζήτηση να γίνεται στη βάση της στήριξης των νέων.

Το άρθρο 15, ασχολείται με τη διάθεση κτηνιατρικών φαρμάκων. Έκανε μία σχετική αναφορά η Πρόεδρος του Πανελληνίου Κτηνιατρικού Συλλόγου νωρίτερα για τα φάρμακα που δεν φέρουν την έγκριση του ΕΟΦ. Ένα χαρακτηριστικό παράδειγμα είναι το φάρμακο Clycantin. Είναι ένα φάρμακο που για χρόνια χρησιμοποιείται για την αντιμετώπιση της παρασιτικής ασθένειας Καλαζάρ. Ένα φάρμακο, όμως, που δεν έχει πάρει ποτέ έγκριση από τον ΕΟΦ. Παρ’ όλα αυτά, κυκλοφορούσε και χρησιμοποιούταν συχνά, καθώς ήταν ένα φάρμακο που κυκλοφορεί στην Ευρωπαϊκή Ένωση. Να σημειώσουμε πως το Kαλαζάρ είναι μία νόσος που συχνά υποτροπιάζει και είναι εξαιρετικά δύσκολο να αντιμετωπιστεί. Ακόμη κι αν δοθεί θεραπεία, είναι πολύ πιθανό το ζώο που έχει νοσήσει ως ξενιστής, να μεταδώσει τη νόσο και σε άλλα.

Συνήθως, οι περισσότεροι κτηνίατροι χρησιμοποιούσαν το συγκεκριμένο σκεύασμα, το οποίο είναι ένα ενέσιμο διάλυμα που βασίζεται στην αντιμονιούχο μεγλουμίνη. Είναι μία αναγνωρισμένη θεραπεία που, δυστυχώς, μπορούσε να δημιουργήσει στα ζώα πάρα πολλές παρενέργειες και τοπικές αντιδράσεις, όπως γαστρεντερικά συμπτώματα, μυϊκούς πόνους, νεφροπάθειες ή ηπατίτιδες. Επιλεγόταν, δηλαδή, ως θεραπεία, μία θεραπεία που «χτυπά» τα νεφρά του ζώου, όπως κάνει και η ίδια η νόσος. Ειλικρινά, αναρωτιόμαστε, γιατί πρέπει να συζητάμε γι’ αυτό το φάρμακο και για το πώς θα δοθεί η δυνατότητα να κυκλοφορήσει ένα φάρμακο αυτής της κατηγορίας, τη στιγμή που υπάρχουν σίγουρα εναλλακτικές θεραπείες που θα μπορούσε να κάνει κανείς με πόσιμα φάρμακα, που θα μπορούσε να κάνει και ένας ιδιοκτήτης στο σπίτι του.

Στο άρθρο 3, νομοθετείται η απλούστευση της ίδρυσης και λειτουργίας των επιχειρήσεων εκτροφής, αναπαραγωγής και εμπορίας ζώων συντροφιάς. Θεωρούμε πως είναι ώρα να μπει ένας φραγμός στην εκτροφή, αλλά και στην εμπορία ζώων συντροφιάς, ειδικά σε μία χώρα σαν τη δική μας, όπου το φαινόμενο των αδέσποτων ζώων είναι εξαιρετικά αυξημένο. Δυστυχώς, αρκετοί συμπολίτες μας δεν κατανοούν πως ένα ζώο συντροφιάς δεν είναι ένα λούτρινο παιχνίδι. Είναι ένα πλάσμα με ψυχή, που έχει ανάγκη για αγάπη, για φροντίδα, για τροφή, χρειάζεται τα εμβόλιά του, χρειάζεται να ασχολούμαστε μαζί του. Δεν είναι ένα παιχνίδι που θα το πάρουμε στα παιδιά μας τα Χριστούγεννα για να το πετάξουμε εκτός σπιτιού το Πάσχα.

Σε ότι αφορά τώρα στην προτεινόμενη διάταξη, φρονούμε πως το άρθρο είναι πρόχειρο και θα οδηγήσει στην πλήρη ασυδοσία των εκτροφέων, με αποτέλεσμα την αύξηση των αδέσποτων και τη συνέχιση της εξαθλίωσης των θηλυκών που γεννούν. Απαιτούνται αυστηρότερες προϋποθέσεις για τη χορήγηση αδειών, καθώς οι διαδικασίες ελέγχου λείπουν, αλλά και όταν υφίστανται δεν είναι, αρκούντως, αυστηρές με το πλαίσιο επιβολής προστίμων να παραμένει ανεπαρκές.

Στο άρθρο 7, με τίτλο «Αξιοποίηση αγροτικού κεφαλαίου», θεωρούμε πως είναι απαραίτητο να διασφαλιστεί η μη διευκόλυνση δημιουργίας νέων αυθαιρέτων σε χωράφια γης υψηλής παραγωγικότητας και να μην γίνει καμία αλλαγή στις χρήσεις γης.

Στο άρθρο 15, που αφορά στη θήρα αγριόχοιρων και τις εγκαταστάσεις χειρισμού θηραμάτων, σίγουρα, δεν μπορούμε να μην αναγνωρίσουμε, πως υπάρχουν σοβαρά προβλήματα από την αύξηση των πληθυσμών αγριόχοιρων με βασικότερο την αφρικανική πανώλη των χοίρων, που μπορεί να εξελιχθεί σε επιδημία, τον υπαρκτό κίνδυνο να εξαφανιστούν τα καθαρόαιμα, αφού διασταυρώνονται με τα οικόσιτα, και τις ζημιές που προκαλούνται σε καλλιέργειες από τον μεγάλο πληθυσμό. Όλοι, εξάλλου, είδαμε προχθές τις εικόνες στη Μακρακώμη με αγριόχοιρους που μπήκαν ακόμη και σε αυλές σπιτιών, αναζητώντας τροφή.

Παρ’ όλα αυτά, δεν μπορούμε να δεχτούμε τη θήρευσή τους, ούτε την επιτρεπόμενη περίοδο, ούτε κατά παρέκκλιση αυτής, ειδικά με τον απάνθρωπο τρόπο που γίνεται σήμερα, με επαναληπτικές καραμπίνες και πολυάριθμα σκυλιά - ιχνηλάτες που κλείνουν οποιαδήποτε διέξοδο διαφυγής στα τρομαγμένα ζώα, διευκολύνοντας έτσι το έργο των κυνηγών. Πάγια θέση του ΜέΡΑ25 είναι πως πρέπει να αποτρέπεται η θανάτωση ζωντανών πλασμάτων για λόγους ψυχαγωγίας και να γίνει σταδιακή μετάβαση από το κυνήγι στο να μάθουν οι Έλληνες να επισκέπτονται τη φύση, με σκοπό να παρατηρήσουν, να φωτογραφίσουν τα ζώα στο φυσικό τους περιβάλλον και όχι να τα πυροβολήσουν.

Επιστρέφοντας στο υπαρκτό πρόβλημα του υπερπληθυσμού των αγριόχοιρων, θεωρούμε πως θα πρέπει να αποκλειστεί η λύση της θήρευσης, να συγκροτηθεί επιτροπή εμπειρογνωμόνων για να μελετηθεί το θέμα σε βάθος, με στόχο να γίνει επανεισαγωγή φυσικών θηρευτών, να διασφαλιστεί η μη διασπορά της πανώλης από την παράνομη θήρευση, εξαιτίας, για παράδειγμα, της μεταφοράς θηραμάτων από κυνηγούς χωρίς καμία τήρηση υγειονομικών πρωτοκόλλων και να διασφαλιστεί ότι οι εγκαταστάσεις εκτροφείων θηραμάτων δεν επιδεινώνουν το πρόβλημα, απελευθερώνοντας αδιακρίτως άρρωστα ζώα, αφού αυτές οι εγκαταστάσεις δημιούργησαν το πρόβλημα εξαρχής, απελευθερώνοντας πολύ μεγαλύτερο αριθμό αγριόχοιρων από τον απαιτούμενο.

Κλείνοντας, με το άρθρο 18, συμφωνούμε με την απαγόρευση χρησιμοποίησης κάθε είδους ζώου σε κάθε είδους θέαμα και άλλες συναφείς δραστηριότητες. Επιπλέον, κρίνουμε απαραίτητο, αφενός να διασφαλιστεί η μη κακοποίηση των ζώων λόγω λαϊκών παραδόσεων και αφετέρου, η παρατήρηση των άγριων ζώων να γίνεται μέσω ντοκιμαντέρ ή άλλων οπτικοακουστικών μέσων και όχι ζωολογικών κήπων, με παράλληλη ενημέρωση του κοινού και των οικογενειών, ότι δεν θα πρέπει τα παιδιά να θεωρούν φυσιολογικό, ότι βλέπουν τα άγρια ζώα εκτός του φυσικού τους περιβάλλοντος σε ένα ζωολογικό κήπο.

Σας ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Τον λόγο έχει ο Υπουργός Αγροτικής Ανάπτυξης και Τροφίμων, ο κ. Μάκης Βορίδης.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε. Κυρίες και κύριοι συνάδελφοι, είμαι κοντά σας με πολύ χαρά. Μου λείψατε αυτές τις δύο συνεδριάσεις πρέπει να πω. Θέλω να ευχαριστήσω για την κατανόηση που δείξατε στην απουσία αυτή. Προφανώς, δεν ήταν επιλογή. Ήταν μία προτεραιότητα σε μία κρίσιμη χρονικά στιγμή για τη συνεδρίαση του Συμβουλίου Υπουργών Αγροτικής Ανάπτυξης.

Ήθελα να πω μόνο κάποια πράγματα για να βάζουμε τα θέματα του Κανονισμού σε τάξη, υποστηρίζοντας στην πραγματικότητα την επιλογή που έκανε ο κ. Πρόεδρος. Είναι σαφές, ότι η Κυβέρνηση εκπροσωπείται από Υφυπουργούς. Δεν υπάρχει αμφιβολία νομική γι’ αυτό, ούτε υπάρχει και ζήτημα για τον Κανονισμό. Το λέω μόνο για να το κλείνουμε. Καμιά φορά, εξαιτίας υποχρεώσεων, μπορεί να τύχει ακόμα και στην Ολομέλεια. Αν μου επιτρέπετε να προσθέσω τη νομική μου άποψη σε αυτό, το ζήτημα της νομοθετικής πρωτοβουλίας, πράγματι, ασκείται από τον Υπουργό, αλλά νομοθετική πρωτοβουλία εκφράζεται μόνο αν υπάρχει, παραδείγματος χάρη, κατάθεση νομοτεχνικών βελτιώσεων ή κατάθεση τροπολογίας ή αποδοχή τροπολογίας. Κατά τα λοιπά, προφανώς, εκπροσωπείται η Κυβέρνηση από τους Υφυπουργούς. Άρα, λοιπόν, νομίζω, ότι εκεί δεν υπάρχει ζήτημα. Καλό είναι να επικεντρωθούμε στα μείζονα.

Ας πάμε σε κάτι το οποίο είναι εξαιρετικά σημαντικό και το οποίο συνέβη και θα ήθελα να ακούσω και τις απόψεις των Κομμάτων πάνω σε αυτό. Η αλήθεια είναι ότι μετά από πάρα πολύ μεγάλη προσπάθεια, μεγάλο κόπο και πολλή επιμονή, που δεν διήρκεσε μόνο αυτές τις τέσσερις ημέρες που διήρκεσε η Σύνοδος Κορυφής, αυτή είναι μία ιστορία που έχει ξεκινήσει εδώ και πολύ καιρό, δηλαδή, η διαπραγμάτευση του πολυετούς δημοσιονομικού έχει μία κατάληξη που φέρνει στη χώρα μας 70 δις. Αυτή είναι η πραγματικότητα, αυτό είναι το αποτέλεσμα. Ένα θεαματικό μέγεθος που η χώρα μας έχει, πάρα πολλά χρόνια, να δει.

Άρα, λοιπόν, εδώ υπάρχει μία αντικειμενική επιτυχία μέσα σε μία πολύ μεγάλη δυσκολία. Μπορούσε αυτό να έχει πάει ακόμη καλύτερα; Όπως ξέρετε, στην Ευρωπαϊκή Ένωση δεν είμαστε μόνοι μας. Αυτό ελπίζω να το συνειδητοποιούμε. Είναι 27 χώρες, που η καθεμιά έχει τη δική της λογική. Και η καθεμιά από αυτές τις χώρες, έχει κοινοβούλιο, έχει εκλογικό σώμα, έχει δικές της προτεραιότητες. Υπάρχουν εισφέρουσες χώρες, υπάρχουν διαφορετικές προσεγγίσεις. Προφανώς, υποστηρίζουμε τη δική μας. Προφανώς, η δική μας που ήταν υπέρ ενός «ισχυρού πακέτου, τόσο στο ζήτημα του προϋπολογισμού, όσο και στο ζήτημα της ενίσχυσης για την αντιμετώπιση των συνεπειών της πανδημίας, ήταν η σωστή. Ήταν η έκφραση της ευρωπαϊκής αλληλεγγύης, ήταν ο τρόπος με τον οποίο έπρεπε και πρέπει να πορευόμαστε.

Σε αυτή τη συζήτηση, σε αυτή τη θέση, δεν συμφωνούσαν όλοι. Έπρεπε, λοιπόν, να υπάρξει κάποιος «συγκερασμός». Υπήρξε μία πρόταση της Ευρωπαϊκής Επιτροπής, υπήρξαν δύσκολες και επίπονες διαπραγματεύσεις που διήρκησαν, επί μακρόν. Όμως, υπάρχει ένα συμπέρασμα και υπάρχει ένα πολιτικό «δια ταύτα». Υπάρχει μία κατάληξη που λέει ότι η Ελλάδα παίρνει 70 δις. Άρα, λοιπόν, αυτό αντικειμενικά είναι μία σημαντική επιτυχία και δεν μπορεί κανείς παρά να την αναγνωρίσει ως τέτοια.

Επιτρέψτε μου εδώ, να επισημάνω κάποιες αντιφάσεις, σκεπτόμενος την ΚΑΠ και τις άμεσες ενισχύσεις. Από τη μία πλευρά, θέλουμε αύξηση των άμεσων ενισχύσεων, από την άλλη πλευρά, θέλουμε να φύγουμε από την Ευρωπαϊκή Ένωση. Πώς, ακριβώς, θα το δικαιολογήσουμε αυτό; Δηλαδή, και να έχουμε περισσότερα χρήματα από την Ευρωπαϊκή Ένωση, αλλά, ταυτόχρονα, να φύγουμε από την Ευρωπαϊκή Ένωση. Και τα δύο μαζί; Κάποιος θα μπορούσε να πει ότι μία συνεπής θέση θα είναι ότι «δεν θέλω τα λεφτά της Ευρωπαϊκής Ένωσης, δεν με ενδιαφέρουν, γιατί θεωρώ το α, το β ή το γ», αλλά το να ακούγονται, ταυτοχρόνως, και τα δύο είναι βαθιά αντιφατικό.

Σε ότι αφορά στην Κοινή Αγροτική Πολιτική θα πω ότι καταφέρνει μέσα από αυτή τη συμφωνία να διατηρήσει σταθερούς τους πόρους της. Και θυμίζω, τη στιγμή που ξεκίναγε η συζήτηση με μία περικοπή της τάξης του 10%. Όταν χειριζόταν το θέμα, ο κ. Αποστόλου και ο κ. Αραχωβίτης, η πρόταση της Ευρωπαϊκής Επιτροπής ήταν για έναν περιορισμό της Κοινής Αγροτικής Πολιτικής.

**ΕΥΑΓΓΕΛΟΣ ΑΠΟΣΤΟΛΟΥ:** Η τελευταία πρόταση δεν έχει καμία σχέση με την αρχική.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Λέω πως ξεκίνησε η συζήτηση.

**ΕΥΑΓΓΕΛΟΣ ΑΠΟΣΤΟΛΟΥ:** Η συζήτηση ξεκίνησε στην τελευταία πρόταση.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Όμως, και η συζήτηση εκεί που είχε σταματήσει, δεν ήταν σε έναν περιορισμό του 10%. Ήταν, όμως, σε έναν περιορισμό του 5% και του 6%. Αυτή τη στιγμή, μιλάμε, στην πραγματικότητα, για ποσά τα οποία κρατάνε την Κ.Α.Π. στο σύνολό της, περίπου, σταθερή, υπάρχει μία απώλεια της τάξης του 0,67%. Δηλαδή, σε ένα σύνολο στόχου, αν διατηρούσαμε, ακριβώς, τα μεγέθη, θα ήταν 19.460 και, τελικώς, με την πρόταση που γίνεται, κατ’ αρχήν, αποδεκτή από το Συμβούλιο και πηγαίνει για έγκριση στο Κοινοβούλιο, είμαστε στα 19.430, με αύξηση, όμως, του πυλώνα 2, ο οποίος παίρνει πρόσθετα ποσά 373 εκατομμύρια και με αυτό το ποσό φτάνει στο +4,67%. Ο πυλώνας 2, δηλαδή, με στόχο 4.195 πηγαίνουμε στο 4.391.

Άρα, λοιπόν, το επενδυτικό μεταρρυθμιστικό κομμάτι το οποίο μας ενδιαφέρει, ιδιαιτέρως, για την εξέλιξη της Αγροτικής Πολιτικής, δηλαδή, όλες οι μεταρρυθμίσεις, ενισχύονται με ένα σημαντικό ποσό και, ουσιαστικά, διατηρούνται σταθερές οι άμεσες ενισχύσεις, παρά το ότι, η εξωτερική σύγκλιση συνεχίζει, αλλά συνεχίζει με ένα ενδιάμεσο σενάριο, λελογισμένα και περιορισμένα και, βεβαίως, με την εισφορά του συνόλου του Κράτους. Αυτό, αντικειμενικά, είναι μία σημαντική και μεγάλη επιτυχία της διαπραγματευτικής ομάδας της Ελλάδας όλο αυτό το χρονικό διάστημα. Από εκεί που φοβόμασταν τα χειρότερα, ερχόμαστε με ένα ενισχυμένο επενδυτικό κομμάτι, που μάς επιτρέπει να χρησιμοποιήσουμε τα ποσά αυτά για να μεταρρυθμίσουμε και να αυξήσουμε την αποδοτικότητα και την παραγωγικότητα του πρωτογενούς τομέα.

Επειδή άκουσα ξανά, εισαγωγικώς, τα περί ελλείψεως στρατηγικής. Αυτό το λέτε και το ξαναλέτε. Το έχουμε συζητήσει πολλές φορές. Δεν ξέρω αν, όντως, δεν έχετε καταλάβει τι κάνουμε, γιατί εμένα μου φαίνεται ότι, ψηφίζοντας τον νόμο για τους συνεταιρισμούς είναι ξεκάθαρο τι κάνουμε. Ενισχύουμε τα συνεταιριστικά σχήματα και τη δυνατότητά τους να ανταπεξέλθουν και να ενισχύσουν την διαπραγματευτική τους δυνατότητα. Ψηφίζοντας τις διατάξεις για τις Διεπαγγελματικές Οργανώσεις έχουμε οδηγήσει σε μία «άνθηση», κυριολεκτικά, των Διεπαγγελματικών Οργανώσεων με όλες τις ευεργετικές συνέπειες για τις συγκεκριμένες παραγωγές, καθώς αξιοποιούν ποσά για την προώθηση των προϊόντων τους, αλλά και οι ίδιοι οργανώνονται αποτελεσματικότερα με τις διατάξεις για την ποινικοποίηση των ελληνοποιήσεων και του μηχανισμού. Ήδη, μόνο με την ψήφιση έχουμε αποτέλεσμα στη τιμή του γάλακτος. Άρα, λοιπόν, ενισχύουμε το εισόδημα των παραγωγών.

Τη θέσπιση του Μελισσοκομικού Μητρώου τη χαιρετίσατε όλοι. Η ενίσχυση του ΕΛΓΑ με 35 εκατομμύρια, είναι κάτι που δεν έχει γίνει ποτέ από τη χρονική στιγμή της ψήφισης του νόμου, το 2011. Για πρώτη φορά, ο Κρατικός Προϋπολογισμός συμμετέχει στην αποκατάσταση των ζημιών των παραγωγών. Με 35 εκατομμύρια, που έχει πρακτικό αποτέλεσμα, δεν είναι μόνο λογιστικό. Έχει πρακτικό αποτέλεσμα, καθώς δεν είναι μόνο ότι φτιάχνεται το ισοζύγιο που, βεβαίως, είναι σημαντικό. Όμως, με έναν ΕΛΓΑ, ο οποίος, επί χρόνια, έχανε 40 εκατομμύρια το χρόνο, προφανώς, δεν μπορούσε να πάει μακριά. Για πόσα χρόνια θα έχανε 40 εκατομμύρια κάθε χρόνο ο ΕΛΓΑ; Ο Οργανισμός είχε 170 εκατομμύρια είσπραξη και 210 εκατομμύρια πληρωμές ζημιών. Πόσα χρόνια πήγαινε έτσι; Για πρώτη φορά, λοιπόν, έρχεται ο Κρατικός Προϋπολογισμός και συνεισφέρει τα 35 εκατομμύρια, με αποτέλεσμα να εξοφληθεί το σύνολο των αποζημιώσεων μέχρι τις αρχές Αυγούστου. Πόσα χρόνια έχουν να το δουν αυτό οι παραγωγοί μας; Πότε έχει συμβεί τελευταία φορά αυτό;

Δεν βλέπετε στρατηγικές επιλογές, οι οποίες ενισχύουν τους παραγωγούς μας στο ζήτημα των ζημιών; Ήδη, συγκροτήσαμε το ειδικό όργανο για τον συντονισμό των ενεργειών που αφορούν τις ελληνοποιήσεις. Σε αυτό δεν βλέπετε στρατηγικές επιλογές; Δεν βλέπετε τις επενδυτικές ενισχύσεις και τα αποτελέσματα που φέρνουν; Τι, ακριβώς, δεν έχετε καταλάβει και θέλετε να σας εξηγήσω; Εκτός και αν υπάρχει η άποψη, ότι υπάρχει ένας νόμος τον οποίο θα τον φέρουμε και θα αλλάξουμε τα πάντα στην πρωτογενή παραγωγή. Ακούω ιδέες να τον φέρουμε, αλλά «γεννιούνται» ιδέες, μόλις το πει κανείς αυτό, και απορίες. Όχι, απλώς, γιατί δεν τον φέρατε τόσα χρόνια. Δεν είναι μαγικός νόμος που τον ψηφίζει το Κοινοβούλιο και ξαφνικά όλα τα διαρθρωτικά προβλήματα της γεωργίας και της κτηνοτροφίας λύνονται. Δεν ήρθε, δεν τον είδαμε αυτόν τον νόμο.

 Ποιος είναι τελικά; Αυτό το οποίο συμβαίνει, εξαιτίας ακριβώς του χαρακτήρα του πρωτογενούς τομέα, ο οποίος απαρτίζεται από τη γεωργία -σωστά- από την κτηνοτροφία -σωστά-, από την αλιεία -σωστά- αλλά σε καθέναν από αυτούς τους τομείς θα πρέπει κανείς να δει και τις επιμέρους πολιτικές. Δεν υπάρχει γεωργία. Υπάρχει η καλλιέργεια της ελιάς, υπάρχει η ελαιοπαραγωγή, υπάρχει η ροδακινοπαραγωγή, υπάρχει η παραγωγή της φράουλας, υπάρχει η παραγωγή της αμπέλου. Δεν υπάρχει κτηνοτροφία. Υπάρχει η χοιροτροφία, υπάρχει η αιγοπροβατοτροφία. Δεν υπάρχει η αλιεία. Υπάρχει η μικρή αλιεία, υπάρχει η μεσαία αλιεία, υπάρχει η ιχθυοκαλλιέργεια. Όλα αυτά θέλουν ξεχωριστές πολιτικές. Ποιος έχει το «μαγικό ραβδί» που φέρνει έναν νόμο και λύνει όλα τα ζητήματα;

Τι κάνουμε λοιπόν; Η στρατηγική μας είναι ξεκάθαρη. Με κάθε νομοσχέδιο λύνουμε θέματα και βελτιώνουμε το τοπίο. Αντιμετωπίζουμε ζητήματα τα οποία έχουν οι παραγωγοί μας. Με κάθε νομοσχέδιο, όπως για τους εργάτες γης που δίνεται παράταση, προκειμένου να αντιμετωπιστούν οι συνέπειες της πανδημίας, και σε αυτό το νομοσχέδιο πηγαίνουμε την παράταση μέχρι 31/12/2020. Να, λοιπόν, κάτι συγκεκριμένο.

Πέρσι, τέτοιον καιρό, είχαν έρθει διακόσιοι με μετακλήσεις που δούλευαν στα χωράφια, υπήκοοι τρίτων χωρών. Διακόσιοι ήταν; Όχι, ήταν 11.000. Πως δούλευαν; Για πείτε μας εσείς που το είχατε το θέμα. Δούλευαν με τις περίφημες τουριστικές εισόδους, οι οποίες οδηγούν σε μη νόμιμη εργασία και ήταν εκτεθειμένοι οι παραγωγοί μας. Φέτος, είναι τακτοποιημένοι οι παραγωγοί μας. Φέτος, υπήρξε ειδική ρύθμιση, με την οποία και οι μετακαλούμενοι ήρθαν νομίμως και δουλεύουν και με εργόσημο, γιατί αυτό ήταν ωραίο θέμα, το εργόσημο ΕΦΚΑ. Φέτος, λύθηκαν τα ζητήματα αυτά. Λύσαμε και το θέμα του επιδόματος, που δεν αφορά τους υπηκόους τρίτων χωρών ή εν μέρει μπορεί και να τους αφορά, αλλά αφορά όλους όσους είχαν επίδομα ανεργίας και τώρα μπορούν να δουλέψουν σε αγροτικές εργασίες και να πάρουν και το επίδομα ανεργίας.

Άρα, δεν έχουμε στρατηγική; Εκείνο το οποίο ακούτε από τον αγροτικό κόσμο είναι ότι λύνονται τα ζητήματά του ένα – ένα. Τίθεται ένα θέμα και λύνεται και αυτό γίνεται και με αυτό τον τρόπο. «Μαγικό ραβδί», με το οποίο κάνουμε μία κίνηση και ξαφνικά λύνουμε όλα τα θέματα, δεν υπάρχει. Αυτό θα τα κάνουμε, καθώς προκύπτουν τα θέματα και καθώς θα τα αντιμετωπίζουμε.

 Επίσης, επειδή μιλάμε για την αναμόρφωση του ΕΛΓΑ, είπαμε ότι θα κάνουμε και μία σχετική συζήτηση. Ακούω ότι είχε την ευγενή καλοσύνη το Κοινοβούλιο και το Προεδρείο να προσδιορίσει τη συζήτησή μας για την ενημέρωση για το σχέδιο που έχουμε για τον ΕΛΓΑ την Τρίτη. Άρα, θα συζητήσουμε την Τρίτη για τον ΕΛΓΑ, αλλά -για να ετοιμάζεστε- θα πρέπει να συμμαζέψουμε ανορθολογικά στοιχεία που υπάρχουν στον ΕΛΓΑ. Δηλαδή, σας φαίνεται πολύ λογικό να υπάρχει μία διάταξη, με την οποία κάποιοι πληρώνουν 1,5 εκατ. ασφαλιστικές εισφορές και να παίρνουν 5,5 εκατ. αποζημιώσεις;

Να πω και το μαγικό; Οι «κάποιοι» είναι 170, δεν είναι 30.000, κυρία Τελιγιορίδου. Οι 30.000 είναι το νούμερο από τα 70.000 έως τα 100.000 τόσα. Αυτοί που φτάνουν, όμως, και παίρνουν τις εκατοπενηντάρες και τις διακοσάρες, είναι 170. Να πω κι ένα άλλο ωραίο μαγικό; Περίπου, οι ίδιοι 170, χρόνο με τον χρόνο. Εσάς σας φαίνεται λογικό να χάνει ο Οργανισμός πέντε εκατομμύρια για να υπάρχουν 170 άνθρωποι, οι οποίοι παίρνουν 200 χιλιάρικα αποζημιώσεις στην τσέπη;

Μάλιστα, κυρία Μανωλάκου, θα σας πω και κάτι γιατί και αυτό είναι ενδιαφέρον. Αυτοί οι 170 έχουν και τη δυνατότητα, έτσι όπως είναι διαμορφωμένο το σύστημα, να κοιτάνε αν έπαθαν ζημία και μετά να αποφασίζουν τι θα δώσουν. Πώς σας φαίνεται αυτό; Έπαθα ζημιά, επιλέγω να πάω να πληρώσω. Δεν έπαθα ζημιά, δεν πληρώνω. Υπάρχουν συγκεκριμένες λίστες. Είναι κανονικό αυτό για έναν ασφαλιστικό οργανισμό;

Άρα λοιπόν προχωράμε και σε αυτό. Είναι εξορθολογισμός -και σωστό και δίκαιο- και αφήνει χρήματα για τους υπόλοιπους. Να το διευκρινίσουμε. Δεν είναι ότι αυτά τα χρήματα, εμείς τα βάζουμε στην τσέπη. Δηλαδή, γλιτώσαμε τα τρεισήμισι εκατομμύρια, τα τέσσερα, πόσα γλιτώνουμε από αυτή την παρέμβαση, και θα τα βάλουμε στον Κρατικό Προϋπολογισμό. Όχι, βέβαια. Μένουν στον προϋπολογισμό του ΕΛΓΑ. Θα τα δώσουμε σε αποζημιώσεις, αλλά σε κανονικές αποζημιώσεις. Άρα, ο αγρότης είναι ο ωφελούμενος από αυτή την παρέμβαση.

Τι είναι, λοιπόν, εκείνο, το οποίο δεν γίνεται κατανοητό και άρα, και η στρατηγική μας; Άκουσα ότι «δεν είστε κοντά στους αγρότες». Γιατί δεν είμαστε κοντά στους αγρότες; Λέτε ότι δεν τους στηρίζουμε τώρα που βρίσκονται μέσα στην κρίση; Αλήθεια; Δεν τους στηρίξαμε; Δέκα εκατομμύρια πήραν οι ανθοπαραγωγοί. Δύο εκατομμύρια «de minimis», ήδη, πήραν τα θερμοκήπια στην Κρήτη. Ένα εκατομμύριο «de minimis», ήδη, πήραν οι τευτλοπαραγωγοί. Δεκαπέντε εκατομμύρια, -περιμένουμε την απόφαση μέχρι την Παρασκευή από την Ευρωπαϊκή Επιτροπή- για τους παραγωγούς λαϊκών αγορών. Δεκαπέντε εκατομμύρια, «τρέχει» ήδη το μέτρο και κάνουν δηλώσεις οι αλιείς μας, οι παράκτιοι αλιείς μας, μέχρι τις 28 Αυγούστου, προκειμένου να δηλώσουν να πάρουν τα 15 εκατομμύρια. Τριάντα δύο εκατομμύρια θα είναι η ενίσχυση του αιγοπροβατοτρόφου και λέτε ότι «καθυστερείτε».

Θα σας πω εγώ για την καθυστέρηση. Εσείς που λέτε ότι καθυστερούμε, πόσα δώσατε στους αιγοπροβατοτρόφους τεσσεράμισι χρόνια; Σαράντα ένα εκατομμύρια και εμείς δώσαμε, για δύο μήνες επίπτωση, τριάντα δύο εκατομμύρια. Για τους δύο μήνες, όχι για τα τεσσεράμισι χρόνια. Και η αντιπολίτευση σας είναι εάν θα τα πάρουν μέχρι τον Ιούλιο, ή εάν θα τα πάρουν 1η Σεπτεμβρίου; Ε, κάντε τέτοια αντιπολίτευση. Δεν πειράζει, εγώ δεν χαλιέμαι. Δεν χαλιέμαι με αυτό. Εάν αυτό είναι η συζήτηση, γι’ αυτό που έχετε να πείτε, πείτε το. Που είναι διαφορετικό μέτρο, που δεν είναι «de minimis», που απαιτεί στοιχειοθέτηση, που απαιτεί ορθή στοιχειοθέτηση, που απαιτεί έγκριση από την Ευρωπαϊκή Επιτροπή και μου κάνετε τώρα τους έξυπνους στον διαγωνισμό ταχύτητας; Αυτή είναι η αντιπολίτευση;

Προσέξτε, τρία εκατομμύρια ενίσχυση στα οπωροφόρα, πέντε εκατομμύρια ενίσχυση στα σπαράγγια, πέντε εκατομμύρια «de minimis» στους βαμβακοπαραγωγούς του Έβρου, που τα πήραν. Ενάμισι εκατομμύριο «de minimis» στους βαμβακοπαραγωγούς της Ροδόπης και, ήδη, ετοιμάζουμε την ενίσχυση των πατατοπαραγωγών. Η μέση αλιεία βγαίνει και «τρέχει» το μέτρο. Έχουν βγει οι αποφάσεις ότι θα πάρουν σημαντικές ενισχύσεις. Δύο εκατομμύρια στον πράσινο τρύγο. Εικοσιπέντε εκατομμύρια στην απόσταξη κρίσης. Δεν στεκόμαστε δίπλα τους παραγωγούς; Όλοι αυτοί οι κλάδοι, παρεμπιπτόντως, όχι, απλώς, δεν έχουν παράπονο, αλλά μας ευχαριστούν, ο ένας μετά τον άλλον.

Υποθέτω ότι ο ΣΥΡΙΖΑ ήθελε να δώσουμε κι άλλα. Έτσι δεν είναι; Αυτό, όμως, δεν τελειώνει και ποτέ. Πόσα, άλλα, δηλαδή; Την άλλη φορά, μου είπανε, όχι 150, δώσε 400. Έβγαλα 350 ότι δίνουμε. Θα μου πει ο κ. Αραχωβίτης, γιατί 350, δώσε 700. Άμα, του βάλω 700, θα μου πει δώσε ένα δις τετρακόσια. Θα μου το πηγαίνει, επί δύο, κι όποιος νικήσει. Δεν είναι συζήτηση αυτή. Άρα, λοιπόν, ποιο είναι το σημείο στο οποίο εστιάζεται κριτική;

Έρχομαι και στο συγκεκριμένο νομοσχέδιο. Τι είναι εκείνο το οποίο κάνουμε; Μας είπατε, ότι ήταν ένα νομοσχέδιο το οποίο είχε ξεκινήσει επί των ημερών σας και εργαζόσασταν πάνω σε αυτό. Κάνατε, εξαιρετικά. Μπράβο σας. Που είναι το κακό εδώ; Είχατε κάνει μία προετοιμασία. Πήραμε αυτή την προετοιμασία, εκεί που την είχατε αφήσει, είχε αρκετή δουλειά ακόμη μέχρι να φτιαχτεί η απλοποίηση με τον τρόπο που έπρεπε να φτιαχτεί, συνεχίσαμε να εργαζόμαστε από εκεί που το αφήσατε και το φέρνουμε σήμερα με την πολύ σημαντική ριζική καινοτομία, ότι αν κάποιος δεν απαντάει, σε 50 ημέρες θεωρείται ότι έχει θετική απάντηση από τη διοίκηση. Τεράστια διαφορά. Για να είμαστε συνεννοημένοι, η μεγάλη καθυστέρηση δεν ήταν μόνο στα διαδικαστικά. Ήτανε και στις αντικειμενικές αδυναμίες της διοικήσεως. Και τι κάνουμε; Ακολουθούμε ένα μοντέλο το οποίο είναι, απολύτως, σωστό και το οποίο λέει ότι αν δεν μου απαντήσεις, θεωρώ ότι μου έχεις απαντήσει θετικά και παίρνω και την ευθύνη, ο αιτών την άδεια, ότι αυτά που σου έχω πει είναι αληθή και ακριβή, ώστε όταν έρθει ο έλεγχος, εάν τυχόν υπάρχουν αναλήθειες, προφανώς, οδηγούν σε ανάκληση αδειοδοτήσεως.

 Ο μηχανισμός είναι πολύ καλός και πολύ ορθός. Η πρώτη του ρύθμιση ως βασική σκέψη βρίσκεται σε ένα αρχικό νομοσχέδιο του 2011 ή του 2012 -αν θυμάμαι καλά- όπου άλλαξε ο μηχανισμός των αδειοδοτήσεων και τώρα ερχόμαστε και τον εφαρμόζουμε. Κάνουμε καλά ή όχι;

Άρα, λοιπόν, αυτή είναι η «καθαρή» συζήτηση, γιατί αυτό είναι το μεγάλο, το κεντρικό θέμα, μαζί με όλα τα άλλα τα οποία περιέχονται ως επιμέρους και στα οποία θα αναφερθώ κατά τη δεύτερη συζήτηση λεπτομερέστερα, με την αλλαγή που κάνουμε στην αδειοδότηση. Είναι σημαντική η αλλαγή αυτή; Είναι, γιατί διευκολύνει τους ανθρώπους να κάνουν την δουλειά τους. Γιατί διευκολύνει την επαγγελματική δραστηριότητα. Γιατί σταματάμε να τους καθυστερούμε και να περιμένουν, πότε κάποτε, θα μπορέσει η Διοίκηση να ελέγξει το φάκελο τους, ο οποίος είναι πλήρης και μπορεί να πάρει έξι μήνες, μπορεί να πάρει έναν χρόνο, μπορεί να πάρει κι’ εγώ δεν ξέρω πόσο χρόνο αυτή διαδικασία, προκειμένου να τους δώσει μια απάντηση. Άρα, λοιπόν, βεβαίως και είναι σωστό.

Άκουσα κριτική, ειδικώς, για το θέμα της εκτροφής. Εδώ υπάρχει μία μεγάλη παρανόηση και θα επιμείνω. Θα σας πω λίγο και την ιστορία με το άρθρο 8. Έγινε μια συζήτηση, απεσύρθη. Κάποιοι ήθελαν να μείνει, κάποιοι ήθελαν να φύγει. Να πω την «αμαρτία» μου σε αυτό. Όταν είδα το άρθρο 8, το αποσυρθέν, μελέτησα λίγο τη νομοθεσία, αυτό που κάνω πάντα. Και είδα το εξής: ότι αυτό το άρθρο δεν κάνει κάτι καινούργιο, παρά μόνο εφόσον η νομοθεσία έχει, ήδη, ρυθμίσει το ζήτημα της υπάρξεως καταφυγίου για τα αδέσποτα, που μπορεί να το φτιάχνουν οι Δήμοι. Το μόνο που έκανε αυτό το άρθρο είναι ότι έδινε τη δυνατότητα σε Δήμους, που δεν μπορούν να κάνουν αυτά τα καταφύγια εντός του οικιστικού ιστού, να τα κάνουν και εκτός του οικιστικού ιστού.

Μου φάνηκε απλό, διαβάζοντας τη νομοθεσία, ότι δεν είναι κάτι πρόσθετο, δεν είναι κάτι περίεργο, δεν είναι κάτι το οποίο εγείρει συζητήσεις. Όταν άνοιξε η κουβέντα, μου ετέθη μία διαφορετική οπτική. Δεν συνδεόταν με τη ρύθμιση αυτή καθαυτή, αλλά συνδεόταν με τον τρόπο της λειτουργίας αυτών των καταφυγίων. Με δυο λόγια, το αν αυτά τα καταφύγια, πράγματι, λειτουργούν καλά και φροντίζουν τα ζώα, με τον τρόπο που πρέπει να τα φροντίζουν, σύμφωνα με τις απαιτήσεις μιας πολιτισμένης χώρας που κοιτά την ευζωία, που κοιτάει τα ζώα που είναι αδέσποτα και τα οποία πρέπει να πάνε εκεί για να στειρωθούν και ενδεχομένως να μείνουν ένα διάστημα μέχρι να μπούνε σε μία διαδικασία υιοθεσίας, -εδώ σε κάθε κουβέντα ανοίγουμε ζητήματα που αφορούν τα συγκεκριμένα θέματα- αν τελικώς λειτουργούν αποτελεσματικά και αν υπάρχει η προβλεπόμενη μέριμνα και φροντίδα. Και ετέθησαν υπόψη μου σειρά περιπτώσεων, όπου δεν ίσχυε αυτό και ότι έχουμε, εξαιρετικά, κακή λειτουργία αυτών των καταφυγίων.

 Ετέθη, επίσης, υπόψη μου το επιχείρημα, ότι αν τα βγάλεις και έξω από τον οικιστικό ιστό, στην πραγματικότητα, τα απομακρύνεις από οποιουδήποτε είδους κοινωνικό έλεγχο. Όχι κοινωνικό έλεγχο απαραίτητα δομημένο, αλλά ας πούμε τον έλεγχο της γειτονιάς, που βλέπει τι γίνεται εκεί γύρω. Τόσο απλά, δηλαδή. Απομακρύνεται, δηλαδή, αυτός ο έλεγχος. Πηγαίνουν κάπου και τα αφήνουν. Αυτή τη διάσταση, που δεν είναι μία νομική διάσταση, δεν είναι μία διάσταση του τι γίνεται στον νόμο, αλλά είναι μία διάσταση του τι γίνεται στην πραγματικότητα, θεώρησα ότι έπρεπε να την ξαναδώ.

Καταλαβαίνω ότι στο φιλοζωικό κίνημα υπάρχουν ένθεν και ένθεν απόψεις. Εγώ αυτό θέλω να το δω συνολικά. Για παράδειγμα, είπαμε για το θέμα της υιοθεσίας. Η υιοθεσία ανοίγει, επίσης, άλλα ζητήματα, για τα οποία υπάρχουν συγκεκριμένες απόψεις, άλλα που, όμως, είναι συνδεδεμένα με τη λειτουργία των καταφυγίων. «Γεννιέται», λοιπόν, ένα ερώτημα. Τα πήγαμε τα ζώα και τα στειρώσαμε. Τι τα κάνουμε μετά; Μένουν εκεί; Θα τα αφήσουμε; Πόσο καιρό τα κρατάμε; Θα μείνουν εκεί για πάντα, σε αιχμαλωσία, ζώα συντροφιάς; Άρα, λοιπόν, όλα αυτά είναι ζητήματα, τα οποία κανείς πρέπει να τα δει συνολικά, εξ’ ου και η απόσυρση του 8, για να τα δω συνολικά.

Το άρθρο 3 δεν είναι αυτή η περίπτωση. Συγχωρήστε με, γιατί ακούω το επιχείρημα ότι «διευκολύνετε με αυτόν τον τρόπο την αδειοδότηση των εκτροφέων και επειδή διευκολύνετε την αδειοδότηση των εκτροφέων θα αυξηθεί ο αριθμός των αδέσποτων». Συγγνώμη, η αδειοδότηση -διευκρινίζουμε εδώ- είναι σύμφωνα με όσα ορίζει ο ν.4061. Αυτό είναι σαφές από τη διάταξη, ελπίζω. Δεν αλλάξουμε κάτι. Δεν πειράζουμε τον ορισμό του επαγγελματία εκτροφέα. Όποιος είναι ο επαγγελματίας εκτροφέας, αυτού διευκολύνουμε την αδειοδότηση.

Άρα, λοιπόν, δεν είναι ότι ανοίγω το πεδίο, ώστε ένας μη επαγγελματίας να γίνεται ευκολότερα επαγγελματίας ή ότι κάποιοι, τους οποίους μέχρι τώρα τους χαρακτηρίζαμε μη επαγγελματίες, τώρα τους χαρακτηρίζουμε επαγγελματίες και άρα, τους διευκολύνουμε. Δεν κάνουμε κάτι τέτοιο. Υπήρχε μία διαδικασία αδειοδοτήσεως, εμείς συγκροτούμε αυτή τη διαδικασία αδειοδοτήσεως, σύμφωνα με όσα ορίζει ο ν. 4061. Δεν κάνουμε τίποτα περισσότερο. Άρα, εδώ το επιχείρημα που ακούγεται δεν έχει βάση, δεν είναι σωστό. Είναι ένα επιχείρημα συναισθηματικό.

Καταλαβαίνω τι λένε, «ότι δεν μπορείς να κάνεις κάτι το οποίο μπορεί να οδηγήσει σε περισσότερα αδέσποτα», αλλά αυτό που λένε δεν έχει σχέση με αυτό που κάνουμε. Εμείς κάνουμε μία διοικητική απλοποίηση, δεν αλλάζουμε τις ουσιαστικές προϋποθέσεις για την αδειοδότηση. Άρα, εδώ αυτό που λένε, δεν είναι σωστό.

Σε ότι αφορά στη ρύθμιση για τον ΕΛΓΟ. Δεν κατάλαβα ποια είναι η θέση των Κομμάτων για τους εργαζόμενους. Με μπερδέψατε. Θα πω την ιστορία. Η ιστορία είναι ότι κερδίζεται μία πρωτόδικη απόφαση από εργαζόμενους στον ΕΛΓΟ. Με βάση την προσωρινή εκτελεστότητα αυτής της απόφασης που κερδίζουν, παίρνουν οι εργαζόμενοι ένα επίδομα. Ορθώς καταβάλλεται από τον ΕΛΓΟ, εφόσον η απόφαση αυτή είναι, προσωρινά, εκτελεστή. Πηγαίνουν στο Εφετείο και χάνουν την υπόθεση. Επομένως, πρέπει να επιστρέψουν το ποσό που πήραν. Αυτή είναι η ιστορία.

Η απόφαση αυτή βγαίνει το 2018, κύριε Αραχωβίτη. Σας κοινοποιείτε τον Οκτώβριο του 2018. Τι κάνετε, επ’ αυτού. Δύο λύσεις έχετε. Άκουσα από τους εργαζόμενους -και είμαι βέβαιος ότι το λένε καλοπροαίρετα και μέσα στην αγωνία τους, φυσικά- αλλά είναι σαφές ότι δεν αντιλαμβάνονται τι λέει- ότι είναι μία διαφορά της διοικήσεως του ΕΛΓΟ και των εργαζομένων και τη φέρνετε να τη νομοθετήσετε. Δεν θέλουν να νομοθετήσω; Θα την πάρω πίσω τη διάταξη. Εγώ δεν χαλάω χατίρια, ξέρετε τι καλός άνθρωπος που είμαι. Όποιος μου πει ότι δεν τη θέλει, θα την πάρω πίσω τη διάταξη. Μόλις πάρω πίσω τη διάταξη, υπάρχει μία νομική υποχρέωση στην ΕΛΓΟ να εκτελέσει την απόφαση. Δηλαδή, να εισπράξει όλο το ποσό τώρα. Το ποσό αυτό είναι εκτελεστό. Αυτό θέλουν; Το ξέρετε τι έκανε ο ΕΛΓΟ, γιατί το αντιμετωπίσατε και εσείς με τη δική σας διοίκηση. Εκείνο που έκανε ο ΕΛΓΟ είναι ότι έπαιρνε η διοίκηση παρατάσεις για να μην βρεθεί νομικά εκτεθειμένη, ενόψει νομοθετικής ρυθμίσεως. Αποφάσεις του Διοικητικού Συμβουλίου, επί αποφάσεων του διοικητικού συμβουλίου, αποφάσεις του διοικητικού συμβουλίου. Πάμε παρακάτω για να μην υποχρεωθούμε να εισπράξουμε.

Δεν ήρθε ποτέ αυτή η νομοθετική ρύθμιση, την φέρνουμε σήμερα τη νομοθετική ρύθμιση. Γιατί αν αποσύρω τη νομοθετική ρύθμιση, το Διοικητικό Συμβούλιο του ΕΛΓΟ θα πρέπει να πάει να εισπράξει τα λεφτά, γιατί, αλλιώς, διαπράττει παράβαση καθήκοντος. Τι να κάνω τώρα εδώ; Τι θέλετε; Είπαμε, εμείς δεν χαλάμε χατίρια, ότι θέλετε. Αλλά εδώ, φέρνουμε μία ευνοϊκότατη ρύθμιση, που λέει ότι θα ξεκινήσει αυτό να εισπράττεται σε δύο χρόνια και θα εισπράττεται σε δόσεις, για να διευκολύνουμε την καταβολή του ποσού από τους εργαζόμενους, που έχουν χάσει το δικαστήριο. Δεν ξεκινήσαμε μια ωραία ημέρα να πάμε να τους πάρουμε τα λεφτά. Έχασαν το δικαστήριο. Υπάρχει μία απόφαση δικαστική. Πως θα το λύσουμε αυτό; Άρα, λοιπόν και εδώ, δεν ξέρω ποια μπορεί να είναι η αντίρρηση.

Άκουσα διάφορα και για τα θέματα των ιχθυοκαλλιεργειών. Υπάρχουν ορισμένα ειδικά ζητήματα τα οποία έχετε θέσει, για τα οποία επιφυλάσσομαι να απαντήσω στην επόμενη συζήτηση. Κυρία Μανωλάκου, να πω το εξής μόνο, γιατί θέσατε το θέμα των στρατηγικών επενδύσεων. Στρατηγικές επενδύσεις ξέρετε ποιες είναι. Είναι μόνο όσες έχουν περάσει από την Επιτροπή που τις εγκρίνει ως τέτοιες. Είναι πολύ μεγάλες επενδύσεις και εκεί «γεννιέται» ένα ερώτημα. Έρχεται μία πολύ μεγάλη επένδυση και σου ζητάει να χρησιμοποιήσει γη αγροτική, ξέρουμε εν πολλοίς, του Υπουργείου που αυτή τη στιγμή δεν χρησιμοποιείται. Δεν έχει δηλωθεί πουθενά, είναι ελεύθερη. Δεν ξέρω αν πραγματικά είναι ελεύθερη -καταλαβαίνετε τι εννοώ- αλλά νομικά είναι ελεύθερη. Ερώτηση: να την δώσω ή να μην τη δώσω; Μιλάμε για μία πολύ μεγάλη επένδυση. Να μην την δώσουμε; Οι στρατηγικές επενδύσεις ξέρετε ότι εγκρίνονται από την Επιτροπή Στρατηγικών Επενδύσεων και αφορούν πολύ μεγάλα επενδυτικά σχέδια.

Άρα, λοιπόν, να μην διευκολύνουμε τον επενδυτή, δίνοντάς του μία γη, που εγώ την κοιτάω στο Υπουργείο Αγροτικής Ανάπτυξης και δεν κάνει τίποτα αυτή τη στιγμή; Τίποτα δεν κάνει, ούτε καν καλλιεργείται. Δεν έχω κάποιον καλλιεργητή μέσα, ελεύθερη γη θα δώσω. Άρα, λοιπόν, στην πραγματικότητα και αυτό είναι κάτι το οποίο διευκολύνει τη συνολική προσπάθεια που κάνει η Κυβέρνηση να μεγεθύνει την οικονομία.

Λοιπόν, θέλω να σας ευχαριστήσω όλους για τις ενδιαφέρουσες παρατηρήσεις και τη δημιουργική συζήτηση και τον διάλογο που πάντα γίνεται στην Επιτροπή. Να πω ότι φαίνεται ότι τα νομοσχέδια του Υπουργείου Αγροτικής Ανάπτυξης λειτουργούν ενωτικά. Το έχω πει πολλές φορές. Δεν είναι ο τομέας κατάλληλος για μεγάλες ιδεολογικοπολιτικές αντιπαραθέσεις. Δεν βοηθάει. Εδώ είναι κοινοί οι στόχοι. Σε μεγάλο βαθμό, είναι, κοινά, αρθρωμένες οι πολιτικές. Θεωρώ ότι σε αυτή την κατεύθυνση καθώς πηγαίνουμε, δεν είναι κακό το ότι «χτίζονται» συναινέσεις σε αυτήν την πορεία.

Ευχαριστώ ξανά για τη δημιουργική συζήτηση και βεβαίως θα τη συνεχίσουμε και στην, κατ’ άρθρο, συζήτηση.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε πολύ, κύριε Υπουργέ και για την παρέμβαση, αλλά και για την ανάλυση σε πάρα πολλά σημεία, που τέθηκαν από τους συναδέλφους. Ανοίγει ο κατάλογος των ομιλητών και πρώτος έχει το λόγο ο κ. Ευάγγελος Αποστόλου, για πέντε λεπτά.

**ΕΥΑΓΓΕΛΟΣ ΑΠΟΣΤΟΛΟΥ:** Όπως αντιλαμβάνεστε, κύριε Πρόεδρε, για πέντε λεπτά είναι σαν να μου στερείτε το λόγο. Το λέω έτσι, γιατί ο Υπουργός ειδικά το ζήτημα της παραπλάνησης, κατά κόρον, το ανέδειξε.

Κύριε Υπουργέ, για ποιο Ταμείο μιλάμε; Μιλάμε για τα 750 εκατομμύρια τα οποία θα προστεθούν στο πολυετές δημοσιονομικό πλαίσιο, που ήδη είναι καθορισμένο το 1,7 τρις. Από αυτά, λοιπόν, τα 750 εκατομμύρια, για την Ελλάδα είναι τα 32. Εσείς, διαρκώς, αναφέρετε τα 70. Γιατί; Δεν το καταλαβαίνω αυτό.

**ΧΡΗΣΤΟΣ ΚΕΛΛΑΣ:** (ομιλεί εκτός μικροφώνου)

**ΕΥΑΓΓΕΛΟΣ ΑΠΟΣΤΟΛΟΥ:** Αυτά τα 40 το καταλαβαίνετε ότι είναι ήδη μέσα καθορισμένα στο πολυετές δημοσιονομικό πλαίσιο;

**ΧΡΗΣΤΟΣ ΚΕΛΛΑΣ:** (ομιλεί εκτός μικροφώνου)

**ΕΥΑΓΓΕΛΟΣ ΑΠΟΣΤΟΛΟΥ:** Μα, δεν με αφήνετε να σας πω.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Παρακαλώ, όχι διάλογο. Έχει τον λόγο ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Το 1,7 τρις. αναλύεται για την Ελλάδα σε ΕΣΠΑ και ΚΑΠ γύρω στα 48. Άρα, λοιπόν, αυτό είναι δεδομένο. Είτε πηγαίνατε, είτε δεν πηγαίνατε εκεί -θα πούμε τώρα πώς πήγατε- αυτό είναι δεδομένο.

**ΧΡΗΣΤΟΣ ΚΕΛΛΑΣ:** (ομιλεί εκτός μικροφώνου)

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Παρακαλώ, κύριε Κέλλα, να ολοκληρώσει ο ομιλητής. Θα πάρετε το λόγο.

**ΕΥΑΓΓΕΛΟΣ ΑΠΟΣΤΟΛΟΥ:** Εάν ξέρατε, κύριε Κέλλα, πώς λειτουργεί η Ευρωπαϊκή Επιτροπή, δεν θα μου μιλάγατε έτσι. Άρα, λοιπόν, αυτό είναι δεδομένο. Η συζήτηση, λοιπόν, πλέον, είναι στα 32 δισ. που αφορούν το Ταμείο Ανάκαμψης. Αυτό ήταν το θέμα. Άρα, λοιπόν, αφήστε τα 70 και να μιλήσουμε για τα 32.

**ΦΩΤΕΙΝΗ ΠΙΠΙΛΗ:** Να μιλήσουμε για το νομοσχέδιο;

**ΕΥΑΓΓΕΛΟΣ ΑΠΟΣΤΟΛΟΥ:** Το πρώτο που επιχειρείτε είναι ότι δεν αφήνετε να ακουστεί η αλήθεια, γιατί περί αυτού πρόκειται. Άρα, λοιπόν, το θέμα είναι ότι έχουμε το συγκεκριμένο Ταμείο Ανάκαμψης και εκεί υπήρχαν οι δυσκολίες. Το ποσό ήταν προκαθορισμένο. Βεβαίως αυτό που βγήκε από τη συγκεκριμένη διαδικασία είναι ότι η διανομή, πλέον, μεταξύ ενισχύσεων και υποχρεώσεων δανείων άλλαξε. Και βεβαίως, άλλαξε προς το χειρότερο.

Άρα, λοιπόν, αυτό πρέπει να το λάβετε σοβαρά υπόψιν, γιατί άλλοι μπορούν να βλέπουν τις επιχορηγήσεις στα πλαίσια της λειτουργίας ενός μικρού σχεδίου «Μάρσαλ». Καταλαβαίνετε τι διαδικασίες ενδέχεται να «ξυπνήσουν». Βεβαίως, υπάρχουμε κι’ εμείς, οι οποίοι φοβόμαστε ότι αυτά που αφορούν στα δάνεια, το υπόλοιπο ποσό, τα 350 εκατομμύρια, θα συνοδευτούν, εκ των πραγμάτων, με νέα μνημόνια, με νέες δεσμεύσεις. Αυτά είναι ζητήματα τα οποία μάς απασχολούν και θα τα παρακολουθούμε. Άρα, μην θριαμβολογείτε. Ιδιαίτερα, η παρουσία του Πρωθυπουργού -νομίζω- πέρασε έτσι, απαρατήρητη, δεν ήταν κάτι το ιδιαίτερο.

Άρα, λοιπόν, στα πλαίσια του συγκεκριμένου συμβουλίου κατέληξαν σε αυτό. Δεν ήταν ό,τι το καλύτερο. Το να καταλήγει σε κάποια απόφαση η Ευρωπαϊκή Επιτροπή δεν είναι είδηση. Αλίμονο, αν ένα όργανο που εκπροσωπεί έναν τέτοιο οργανισμό δεν μπορεί μετά από μία βασανιστική διαδικασία να καταλήξει κάπου. Άρα, λοιπόν, αφήστε τους θριάμβους. Έτσι κι αλλιώς, θα τα παρακολουθούμε στη διαδρομή και θα τα ξαναπούμε.

Θέσατε και μερικά άλλα θέματα, όπως αυτό το κομμάτι που αφορά στον ΕΛΓΑ. Ο ΕΛΓΑ, μέχρι σήμερα, ανταποκρίνεται στις υποχρεώσεις του. Ο ΕΛΓΑ ανταποκρινόταν σε συνθήκες πάρα πολύ δύσκολες, όσον αφορά τις ζημιές. Τα προηγούμενα χρόνια, ζήσαμε, ιδιαίτερα, τις επιπτώσεις της κλιματικής αλλαγής. Το λέτε εσείς, το είπε ο κύριος Πρωθυπουργός. Άρα, λοιπόν, εκεί ανταποκριθήκαμε. Όμως και εμείς το ξέραμε -και εσείς το ξέρατε- ότι υπάρχει δέσμευση νομοθετική- ότι αν ο ΕΛΓΑ έχει πρόβλημα, έρχεται ο Κρατικός Προϋπολογισμός και καλύπτει. Αυτό υπάρχει ως ρύθμιση. Άρα, λοιπόν, προς τι θριαμβολογείτε για ένα ζήτημα, ιδιαίτερα, όταν οι δημοσιονομικές συνθήκες που υπάρχουν με εσάς, δεν έχουν καμία σχέση με τις δημοσιονομικές συνθήκες που εμείς παραλάβαμε με τα μνημόνια και όλες τις άλλες υποχρεώσεις που είχαμε. Δεν είχαμε τέτοια δυνατότητα. Άρα, λοιπόν, μη θριαμβολογείτε. Εξάλλου, σας αφήσαμε ένα «μαξιλάρι» τόσο μεγάλο, που αυτά είναι «ψίχουλα» μπροστά στις ανάγκες που έχει ο αγροτικός χώρος και βεβαίως έπρεπε να καλυφθούν.

**ΧΡΗΣΤΟΣ ΚΕΛΛΑΣ:** (ομιλεί εκτός μικροφώνου)

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Παρακαλώ, κύριε Κέλλα, να ολοκληρώσει ο ομιλητής. Θα πάρετε το λόγο.

**ΕΥΑΓΓΕΛΟΣ ΑΠΟΣΤΟΛΟΥ:** Σας παρακαλώ. Γιατί δεν με αφήνετε να ολοκληρώσω τη σκέψη μου; Γιατί σας πειράζει;

*(Θόρυβος στην Αίθουσα)*

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Παρακαλώ, παρακαλώ να ολοκληρώσει ο ομιλητής.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Κέλλα, είναι εδώ ο Υπουργός, εάν θέλει θα απαντήσει. Εσείς γιατί με διακόπτετε;

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Κύριε Αποστόλου, να απευθύνεστε στο Προεδρείο.

**ΕΥΑΓΓΕΛΟΣ ΑΠΟΣΤΟΛΟΥ:** Έρχομαι στο άλλο θέμα για το οποίο ο κ. Υπουργός θριαμβολόγησε και είναι για τους εργάτες γης. Ξεχνάτε ότι για το εργόσημο στον αγροτικό χώρο εμείς κάναμε μία τεράστια προσπάθεια για να το καθιερώσουμε και για να το επιβάλουμε και ξέρετε τι διαχείριση υπήρχε ιδιαίτερα από την περιφερειακή αυτοδιοίκηση, γιατί εκεί ήταν το πρόβλημα. Δεν μπορεί να αναθέτεις, ιδιαίτερα στις Περιφέρειες να συγκεντρώσουν καταστάσεις πόσους χρειάζονται για κάθε αγροτική δραστηριότητα και να παίρνεις από κάθε Περιφέρεια έναν ή δύο;

*(Θόρυβος στην Αίθουσα)*

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής)**: Σας παρακαλώ πολύ, μην διακόπτετε, κύριοι συνάδελφοι. Ορίστε, κύριε Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ**: Θα έρθω στο νομοσχέδιο, κύριε Υπουργέ. Η τακτική που εφαρμόζετε στη νομοθέτηση, πραγματικά, είναι τόσο πρόχειρη. Άλλοτε αντιγράφετε άλλα νομοσχέδια, άλλοτε συγκεντρώνετε διάφορες τροπολογίες και έρχεστε και κάνετε σκόρπιες ρυθμίσεις τις οποίες τελικά τις «βαφτίζετε» σε νομοσχέδια.

Εγώ θα σας αναφέρω μερικά χαρακτηριστικά παραδείγματα. Οι ρυθμίσεις που αφορούν τις αρμοδιότητες ελέγχου των υπηρεσιών του ΕΦΕΤ. Κάνατε μία ρύθμιση και πριν περάσει ένας μήνας, έρχεστε και κάνετε ξανά τροποποίηση της προηγούμενης ρύθμισης. Αυτό δείχνει προχειρότητα.

Παράδειγμα άλλο είναι αυτό που αφορά τους συνεταιρισμούς. Συμπληρώνατε το υπάρχον θεσμικό πλαίσιο με μερικές διατάξεις, τις οποίες εσείς θεωρούσατε σημαντικές και η πράξη έδειξε, ότι δεν ανταποκρίθηκε κανένας, ούτε οι επενδυτές τους οποίους περιμένατε. Εκτός μιας περίπτωσης γνωστής, δεν υπάρχει τίποτα άλλο από ιδιώτες για να μπουν στους συνεταιρισμούς. Αλλά τι έγινε και με αυτούς που τους περιμένατε -σώνει και καλά- να σας λύσουν το θέμα της εκπροσώπησης του χώρου; Καταργήσατε τη δική μας ρύθμιση με το πώς θα γινόταν η συγκεκριμένη εκπροσώπηση και έχει περάσει τόσος καιρός και ακόμη περιμένετε. Θα περιμένετε πολύ ακόμη. Θα περιμένετε, διότι δεν έχετε αντιληφθεί ότι το πρόβλημα είναι άλλο για τις συγκεκριμένες οργανώσεις. Το έχετε αντιληφθεί. Όσο γρηγορότερα το αντιληφθείτε, τόσο το καλύτερο.

Ιδιαίτερα θέλω να σταθώ, κύριε Υπουργέ, στα θέματα που έχουν σχέση με τον Ενιαίο Φορέα Ελέγχου Τροφίμων. Θέλουμε, οπωσδήποτε, να ξεκαθαρίσετε μερικά πράγματα, γιατί δεν μπορούμε να αντιληφθούμε πως υπογράψετε τις συγκεκριμένες ρυθμίσεις. Υπογράψατε το συγκεκριμένο νομοσχέδιο κι εσείς. Δεν ξέρετε εσείς, ότι όλες τις σχετικές αρμοδιότητες με τον έλεγχο των τροφίμων τις ασκεί ο ΕΦΕΤ και μέσω αυτού, ουσιαστικά, το Υπουργείο Αγροτικής Ανάπτυξης και Τροφίμων; Ασφαλώς και το ξέρετε. Είναι δυνατόν όλες αυτές οι αρμοδιότητες να ενταχθούν σε ένα ευρύτερο σύνολο, το οποίο φτάνει μέχρι το οποιοδήποτε υλικό που υπόκειται στη διαδικασία του ελέγχου, και να εντάσσεται μέσα στο ίδιο πλαίσιο; Για παράδειγμα, λέμε τώρα, ότι εντάσσονται οι τσάντες μαζί με τη φέτα στο ίδιο πλαίσιο; Είναι θέματα πάρα πολύ σοβαρά. Ή αυτό το θέμα που έχει προκύψει με το ελαιόλαδο, πρέπει να το διευκρινίσετε. Δεν μπορεί, βεβαίως, με το ελαιόλαδο να υπάρχει μία υπηρεσιακή μονάδα, ένα τμήμα χημικών αναλύσεων σε άλλο Υπουργείο και επειδή υπάρχει αυτή η δραστηριότητα εκεί, να μετατρέπεται το συγκεκριμένο Υπουργείο σε εκφραστή των πολιτικών που πρέπει να ακολουθούν στο συγκεκριμένο κλάδο, στον συγκεκριμένο στρατηγικό τομέα.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Κύριε Αποστόλου, διαβάστε λίγο τις διατάξεις πιο προσεκτικά εκεί. Θα το συζητήσουμε μιας και το θέτετε, αλλά την επόμενη φορά. Δεν θα κάνω τώρα αναφορά.

**ΕΥΑΓΓΕΛΟΣ ΑΠΟΣΤΟΛΟΥ:** Είναι βασικά ζητήματα, διότι τώρα η παραπλάνηση με νοθεία, παραποιημένα ή ανύπαρκτα σήματα και γενικά τροποποιημένα προϊόντα, δεν είναι μία αρμοδιότητα η οποία πρέπει να πάει σε άλλο Υπουργείο. Σας το λέω, διότι εγώ τα έχω υποστεί, όταν ως Υπουργός είχα δεχθεί επιθέσεις από το Υπουργείο Υγείας με συγκεκριμένες υπουργικές αποφάσεις, οι οποίες υπερκάλυπταν αρμοδιότητες του ΕΦΕΤ. Κάτι τέτοιο το έκανε και το κάνει το Υπουργείο Επενδύσεων και Ανάπτυξης. Αυτά πρέπει να τα δείτε.

Θα αναφέρω μόνο μία περίπτωση, του γιαουρτιού στην Τσεχία. Εάν δεν ήταν το Υπουργείο Αγροτικής Ανάπτυξης να κινητοποιηθεί και να τρέξουμε προς όλες τις κατευθύνσεις, υπήρχε περίπτωση να κερδίσουμε ή θα την είχαμε χάσει την υπόθεση και θα τρέχαμε; Άρα, λοιπόν, οφείλετε να υπερασπιστείτε το συγκεκριμένο ζήτημα. Δείτε το ξανά κύριε Βορίδη, θα το βρούμε μπροστά μας. Είναι κρίμα για έναν Οργανισμό, ειδικά για τον ΕΦΕΤ, ο οποίος, ιδιαίτερα στις δύσκολες διατροφικές συνθήκες σε όλες τις κρίσεις, πραγματικά, στάθηκε όρθιος.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Τον λόγο έχει η κυρία Πιπιλή.

 **ΦΩΤΕΙΝΗ ΠΙΠΙΛΗ:** Κύριε Υπουργέ, σας συγχαίρω για την απόσυρση του άρθρου 8. Σας συγχαίρω για την ύπαρξη του άρθρου 17. Η μόνη μου αντίρρηση -και τολμώ να ζητήσω να αποσυρθεί- είναι για το άρθρο 3 και θα το πω πολύ επιγραμματικά.

Πρώτα απ’ όλα, εγώ είμαι, κατεξοχήν, φιλελεύθερη, όπως γνωρίζετε. Κι όμως, αυτή η κινητικότητα των αρμόδιων Υπουργείων για την αδειοδότηση, είτε είναι καφετέριας, είτε είναι μπαρ, είτε εκτροφείου ζώων, εμένα μου δημιουργεί τρόμο, διότι ως πολίτης έχω, ήδη, υποστεί τις συνέπειες. Ως πολίτης που εκφράζω την πολύπαθη Α΄ εκλογική περιφέρεια Αθηνών, που υποφέρει καθημερινά από αυτή την αδειοδοσία fast track, που ο καθένας, απλώς, στέλνοντας μία υπεύθυνη δήλωση ηλεκτρονικά, ανοίγει σε υπόγεια, ισόγεια, ορόφους -σε λίγο θα έρθουν στην κρεβατοκάμαρά μας- πάσης φύσεως καταστήματα υγειονομικού ενδιαφέροντος.

Να ξέρετε ότι είναι το μεγαλύτερο πρόβλημα που αντιμετωπίζω εγώ ως Βουλευτής, από τους κατοίκους παλαιών αστικών, αμιγούς κατοικίας, περιοχών, που πλήρωσαν και πληρώνουν πολλά και με κατακλύζουν καθημερινά με διαμαρτυρίες γι’ αυτή την έλλειψη ελέγχου -εκεί καταλήγω- σε αυτές τις διδόμενες, αφειδώς, άδειες. Καταλαβαίνετε πως το συνδέω. Δεν έχω καμία αντίρρηση να μην ταλαιπωρείται ο οποιοσδήποτε θέλει να ανοίξει οποιαδήποτε επιχείρηση. Όμως, όταν ζεις σε ένα κράτος που όλα γίνονται τώρα ξαφνικά, γιατί έχει αλλάξει η οικονομία, έχει αλλάξει η νοοτροπία του κόσμου και δεν έχεις αντίπαλο…

**ΕΥΑΓΓΕΛΟΣ ΑΠΟΣΤΟΛΟΥ:** Κυρία Πιπιλή, να σας διακόψω και εγώ τώρα, ότι όλα δεν γίνονται ξαφνικά; Πότε ξαφνικά έγιναν αυτά τα πράγματα; Έχετε έναν χρόνο που κυβερνάτε.

**ΦΩΤΕΙΝΗ ΠΙΠΙΛΗ:** Καταλαβαίνετε πως το θέτω το θέμα στο γενικότερο πλαίσιο. Πάμε στο ειδικότερο. Εγώ, ανέκαθεν, διαχρονικά, πίστευα και πιστεύω, ότι το Υπουργείο Αγροτικής Ανάπτυξης δεν έχει να κάνει καθόλου με τα οικόσιτα ζώα. Είναι η πεποίθησή μου. Εδώ και χρόνια έλεγα, ή θα πάει στο Υπουργείο Περιβάλλοντος, ή τώρα που γίνονται ζυμώσεις -τουλάχιστον να αναλάβουν οι Δήμοι τις διάφορες περιπτώσεις για τα θέματα αυτά- ή στο Υπουργείο Εσωτερικών. Έρχομαι λοιπόν εδώ και λέω το εξής, γιατί ακούστηκε. Αυτά τα εκτροφεία υπάρχουν σε όλη την Ευρώπη. Το, κατεξοχήν, εκτροφείο στην Ευρώπη ήταν διαχρονικά η Ουγγαρία, επειδή έγινε πολύ μεγάλη μόδα σε όλη την Ευρώπη και αναγκάστηκε και έκανε πολύ αυστηρούς κανόνες για τα εκτροφεία, διότι έτσι δημιουργούνται σίγουρα περισσότερα αδέσποτα. Όπως ειπώθηκε και από άλλους συναδέλφους που γνωρίζουμε τα θέματα, πάνε οι μαμάδες και οι μπαμπάδες και οι νονές τα Χριστούγεννα και παίρνουν ζωάκια από τα ωραία εκτροφεία, είτε σκυλάκια, είτε γατάκια, είτε κουνελάκια, και μετά με τη γνωστή συμπεριφορά και την έλλειψη πολιτισμού τα αμολάνε, κυριολεκτικά, στους δρόμους.

Και κάτι τελευταίο. Διαχρονικά, επίσης και ως Βουλευτής, σε αντίστοιχα νομοσχέδια -είχα μάλιστα δεχθεί και επιθέσεις, αλλά είμαι πολύ «σκληρή» για να υποκύψω και επανέρχομαι- το Υπουργείο Αγροτικής Ανάπτυξης θα πάρει επιτέλους την απόφαση να στειρώνονται υποχρεωτικά όλα τα τσοπανόσκυλα;

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Τα αδέσποτα λέτε.

**ΦΩΤΕΙΝΗ ΠΙΠΙΛΗ:** Τα τσοπανόσκυλα. Οι ποιμενικοί που είναι τόσο χρήσιμοι για τα κοπάδια, αλλά επειδή δεν υπάρχει η κρατική μέριμνα να θέτει το Υπουργείο να στειρώνει υποχρεωτικά τα ζώα που προστατεύουν τα κοπάδια, ο τσοπάνος σου λέει «δεν έχω λεφτά να τρέχω» -και έχει δίκιο- «το σκυλί στον κτηνίατρο». Το καταλάβατε; Μπορείτε ως Υπουργείο να κάνετε κάτι; Εκεί έχετε την αρμοδιότητα.

Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Τον λόγο έχει ο κ. Γιόγιακας.

**ΒΑΣΙΛΕΙΟΣ ΓΙΟΓΙΑΚΑΣ:** Κύριε Υπουργέ, καλώς ήρθατε από την Ευρώπη. Καλώς φέρατε τον μεγάλο «μποναμά», γιατί όσο και να μην θέλουν κάποιοι, είναι μία σημαντική επιτυχία της χώρας μας, του Πρωθυπουργού μας και όλου του επιτελείου που αυτές τις μέρες έδωσαν, πράγματι, ένα πολύ σημαντικό αγώνα προκειμένου η χώρα μας να επωφεληθεί τα μέγιστα. Και αυτό φυσικά θα φανεί. Και πέρα από αυτό, προερχόμενος από έναν αγροτικό Νομό, τη Θεσπρωτία, θέλω να πω ότι τα νομοθετήματά σας είναι, πράγματι, στοχευμένα, εξειδικευμένα και είναι νομοθετήματα που δίνουν λύσεις στους πραγματικούς ανθρώπους της Περιφέρειας, στους αγρότες. Αφορά, λοιπόν, στοχευμένες παρεμβάσεις, με τις οποίες επιδιώκεται να αρθούν διάφορα εμπόδια, να αξιοποιηθούν παραγωγικοί συντελεστές της αγροτικής οικονομίας, να ενισχυθεί ο ρόλος και οι δυνατότητες της Δημόσιας Διοίκησης σε σχέση με τον πρωτογενή τομέα.

Θα μπορούσε να χωρίσει κανείς τα άρθρα σε τέσσερις γενικές κατευθύνσεις. Είναι η διευκόλυνση της επιχειρηματικής και αγροτικής δραστηριότητας, είναι η προστασία της αγροτικής παραγωγής, είναι η αξιοποίηση της αγροτικής ακίνητης περιουσίας και τέλος, είναι η Δημόσια Διοίκηση ως συμπαραστάτης των αγροτών.

Τον πρώτο άξονα, δηλαδή, η διευκόλυνση της οικονομικής δραστηριότητας διατρέχουν οι διαδικασίες έγκρισης και γνωστοποίησης της ίδρυσης και λειτουργίας μονάδων υδατοκαλλιέργειας, κτηνιατρικών μονάδων και κλινικών εκτροφής και εμπορίας ζώων συντροφιάς και κτηνοτροφικών εγκαταστάσεων. Ο Εισηγητής μας αναφέρθηκε στα κύρια σημεία των διαδικασιών που αλλάζουν προς το καλύτερο.

Κύριε Υπουργέ, θα ήθελα να αναφέρω μερικές από τις τροποποιήσεις που ζήτησαν οι ενώσεις των επιχειρήσεων υδατοκαλλιέργειας και ακούσαμε και νωρίτερα στην ακρόαση των φορέων. Γνωρίζετε ότι πρόκειται για έναν, κατά βάση, εξαγωγικό κλάδο με μεγάλες δυνατότητες, μελέτες που περιλαμβάνουν τους αναδυόμενους αστέρες της οικονομίας μας και που είναι πολύ σημαντικός και για τη Θεσπρωτία. Μεταξύ των προτεινόμενων τροποποιήσεων είναι η παράταση του διαστήματος προσαρμογής για τις μονάδες υδατοκαλλιέργειας, που λειτουργούν χωρίς άδεια, μέχρι το τέλος του 2021. Η πρόβλεψη είναι μέχρι τον φετινό Οκτώβριο, όταν για κτηνοτροφικές εγκαταστάσεις είναι μέχρι το τέλος του 2022. Και καλά είναι, φυσικά. Επίσης, προτείνεται να προβλέπονται διοικητικές κυρώσεις σε περίπτωση εκπρόθεσμης υποβολής των αιτήσεων ανανέωσης της έγκρισης ίδρυσης και της μίσθωσης, προκειμένου να μην χαθούν τα σχετικά δικαιώματα για τέτοιες, διαδικαστικού χαρακτήρα, παρεμβάσεις.

Ένα τρίτο σημείο, είναι να εξαιρούνται από την κατάσχεση και τη δήμευση του εκτρεφόμενου πληθυσμού, οι περιπτώσεις όπου η αυθαίρετη κατάληψη ερμηνεύεται ως μη ελεύθερη στην πρότερη κατάσταση απόδοσης στο ελληνικό δημόσιο των υδάτινων εκτάσεων. Αυτό, γιατί, αντίθετα με ότι συμβαίνει στην αυθαίρετη κατάληψη, ο ζωικός πληθυσμός έχει αναπτυχθεί, όσο η μονάδα λειτουργούσε νόμιμα.

Ένα ακόμη θέμα αφορά στην έκδοση γνώμης για την ίδρυση, επέκταση, μετεγκατάσταση μονάδων εντός ΠΟΑΥ, μόνο από τον οικείο φορέα διαχείρισης. Πιστεύεται, από τους φορείς, ότι αυτό μπορεί να δημιουργήσει πρόβλημα νομιμότητας για νέες μονάδες σε ΠΟΑΥ, αφού το Γενικό Επιτελείο Ναυτικού, τα Υπουργεία Πολιτισμού και Ναυτιλίας που έχουν γνωμοδοτήσει θετικά για την ίδρυση των ΠΟΑΥ, διατηρούν το δικαίωμα να γνωμοδοτούν και για την ίδρυση κάθε νέας μονάδας μέσα σε κάθε ΠΟΑΥ .

Θα ήθελα, λοιπόν, να δείτε πιθανές βελτιώσεις σε σημεία όπως αυτά, ώστε και η διοίκηση και οι επιχειρήσεις να διευκολυνθούν στην εφαρμογή των διατάξεων, αλλά και προκειμένου οι διατάξεις αυτές να εκπληρώσουν τον γενικό σκοπό τους, που είναι η διευκόλυνση και η ανάπτυξη της επιχειρηματικής δραστηριότητας.

Μίλησα στην αρχή για τις τέσσερις κατευθύνσεις των άρθρων. Η δεύτερη είναι η προστασία της αγροτικής παραγωγής. Αφορά το άρθρο 12, και τις βελτιώσεις στην υποχρεωτική αναγραφή της προέλευσης του γάλακτος και των γαλακτοκομικών προϊόντων. Και εδώ, κύριε Αποστόλου, είδαμε το τελευταίο διάστημα μετά την ψήφιση του νομοθετήματος, πόσο έχει «τσιμπήσει» η τιμή του γάλακτος και πιστεύω ότι σε διάφορες περιοχές είναι και σημαντική. Είναι σημαντικές οι βελτιώσεις.

Αφορά, όμως, και το άρθρο 5, με τα προϊόντα υδατοκαλλιέργειας να εντάσσονται στα αντικείμενα ζωοκλοπής και ζωοκτονίας, με όλες τις προσαρμογές που απαιτούνται στον σχετικό νόμο και στις διατάξεις του Ποινικού Κώδικα.

Τα άρθρα 7 και 13 έρχονται να δώσουν λύσεις σε θέματα χρήσης και εκμετάλλευσης αγροτικών ακινήτων. Με το πρώτο, δίνεται η δυνατότητα αξιοποίησης κτιρίων σε γη υψηλής παραγωγικότητας και θα μπορούν, πλέον, να χρησιμοποιηθούν για τη μεταποίηση αγροτικών προϊόντων.

Στο άρθρο 13, παύει η ανάκληση αποφάσεων μακροχρόνιας παραχώρησης ακινήτων, σύμφωνα με τον Αγροτικό Κώδικα, ενώ μπορεί να παραχωρούνται, απευθείας, χωρίς δημοπρασία, δημόσια ακίνητα που διαχειρίζεται το Υπουργείο Αγροτικής Ανάπτυξης.

Ολοκληρώνω με δύο ακόμα άρθρα, που βελτιώνουν τις δυνατότητες της δημόσιας διοίκησης. Το άρθρο 6, με το οποίο οι Οργανισμοί Τοπικής Αυτοδιοίκησης και τα Νομικά τους Πρόσωπα αποκτούν ένα πρόσθετο εργαλείο, τις προγραμματικές συμβάσεις με τον ΕΛΓΟ- «ΔΗΜΗΤΡΑ» για να «τρέξουν» δράσεις ανάπτυξης της αγροτικής οικονομίας.

Με το άρθρο 9, επαναφέρεται ένα εύλογο πλαφόν αποζημίωσης από τον ΕΛΓΑ, βάζοντας τέλος στην άνιση μεταχείριση ασφαλισμένων που είχαν πληρώσει τις ίδιες ασφαλιστικές εισφορές, αλλά και στην οικονομική «αιμορραγία» του Οργανισμού λόγω υπέρογκων αποζημιώσεων.

Με αυτά τα σχόλια, κύριε Υπουργέ, πιστεύω ότι μπορούμε να διεκδικήσουμε και τις εκκρεμότητες που έχουμε, κατά το παρελθόν.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε. Θα είμαι σύντομος, γιατί θα τα πούμε και μεθαύριο, αλλά σήμερα πρέπει να δώσουμε κάποιες απαντήσεις για αυτά που ακούστηκαν. Πρώτον, πανηγυρίζετε γιατί λόγω κορονοϊού, λόγω της πανδημίας, λόγω ενός έκτακτου γεγονότος, που έφερε πολύ μεγάλες επιπτώσεις στην οικονομία, η Ευρώπη βγάζει ένα πρόγραμμα, που δεν ξέρουμε, ούτε με ποιους όρους θα είναι, ούτε πότε θα δούμε το χρώμα του χρήματος. Αν το χρώμα του χρήματος στις επιχειρήσεις έρθει το δεύτερο εξάμηνο του 2021, καταλαβαίνετε ότι ο χειμώνας θα είναι πολύ δύσκολος και το ξέρετε μάλλον. Άρα, μην πανηγυρίζουμε από τώρα. Ένα το κρατούμενο.

Δεύτερον, για την ΚΑΠ. Θα πρέπει να δούμε την κατανομή. Η ΚΑΠ, αυτή καθαυτή, έχει αλλαγές. Πρέπει να δούμε την κατανομή, λοιπόν, αυτής της ΚΑΠ. Πρέπει να δούμε, λοιπόν, τρία ζητήματα.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, με την άδειά σας, μια διευκρίνηση επιτρέπεται; Απλώς να πω το εξής. Τα ποσά, τα οποία έδωσα, είναι αυτά. Τώρα, προφανώς, υπάρχουν πολλές συζητήσεις, οι οποίες είναι σε εξέλιξη σχετικά. Όμως, λέω δύο μεγάλα θέματα, πολύ μεγάλα, τα οποία ήταν ο συνολικός προϋπολογισμός και η εξωτερική σύγκλιση, αυτά τελείωσαν τώρα.

**ΣΤΑΥΡΟΣ ΑΡΑΧΩΒΙΤΗΣ:** Μακάρι το θέμα της εσωτερικής σύγκλισης, που είναι το βασικότερο, να έχει κλείσει. Θα το δούμε.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Έχει κλείσει στο επίπεδο του Συμβουλίου, με την αίρεση της εγκρίσεώς του από το Κοινοβούλιο. Όπως, όμως, όλη η συμφωνία.

**ΣΤΑΥΡΟΣ ΑΡΑΧΩΒΙΤΗΣ:** Θα το δούμε. Το δεύτερο, όμως, είναι οι απαιτήσεις για το περιβάλλον. Δηλαδή, περισσότερες απαιτήσεις για τους αγρότες και το τρίτο είναι η αιρεσιμότητα. Αυτά είναι ζητήματα, δεν λύθηκαν όλα. Είμαστε σε δύσκολες συνθήκες, να μην πανηγυρίζουμε, πριν το δούμε και πριν έχουμε την εικόνα την ολική.

Είπατε για τις διεπαγγελματικές. Οι διεπαγγελματικές ιδρύονται χωρίς τους παραγωγούς, με χαρακτηριστικό παράδειγμα αυτό που συμβαίνει για τη διεπαγγελματική βρώσιμη ελιά, χωρίς την εκπροσώπηση της, κατεξοχήν, περιοχής παραγωγής που είναι η Καλαμάτα. Να είμαστε πιο σεμνοί.

Το τρίτο θέμα είναι για τον ΕΛΓΑ, γιατί εδώ γίνεται μια μεγάλη «σπέκουλα», κύριε Υπουργέ, και δυστυχώς, από στελέχη της παράταξής σας που δεν ξέρουν καλά τα του ΕΛΓΑ και παρασύρονται. Να πούμε ότι στις 30/10/2019 τα ταμειακά διαθέσιμα του Οργανισμού ήταν 134,6 εκατομμύρια. Να το ξαναπώ, να το ακούσουμε. Στις 30/10/2019 τα ταμειακά διαθέσιμα του ΕΛΓΑ ήταν 134,6 εκατομμύρια. Βέβαια, ο Οργανισμός δεν υποχρεούται σε αποθεματικό. Άρα, μην μπερδεύουμε τα αποθεματικά με τα ταμειακά διαθέσιμα. Ένα το κρατούμενο.

Δεύτερον, η προκαταβολή επί ΣΥΡΙΖΑ ήταν 70%. Μειώθηκε τώρα στο 65%. Τρίτο σημείο είναι ότι η προετοιμασία για την προκήρυξη της αναλογιστικής μελέτης είχε, ήδη, ολοκληρωθεί. Γιατί σταμάτησε αυτή η διαδικασία; Πραγματικά, ο ΕΛΓΑ και λόγω της κλιματικής αλλαγής και λόγω αλλαγών συνθηκών και τα λοιπά, έχει ένα απαρχαιωμένο πλαίσιο από το 1988, που χρειάζεται αλλαγή. Ξεκίνησε αυτή η αλλαγή. Γιατί σταμάτησε;

Πάμε παρακάτω. Για τους εργάτες γης, για να σας το εξηγήσω, αυτό που ισχύει, είναι ότι οι εργάτες γης, οι αλλοδαποί, εργάζονται με το άρθρο 58 του ν. 4384/2017, δηλαδή, το 13Α, όπως είναι πιο γνωστό, που είναι η εξάμηνη αναστολή απομάκρυνσης με δικαίωμα εργασίας. Γιατί δημιουργήθηκε πρόβλημα φέτος, το οποίο επιλύσατε; Γιατί το Υπουργείο Εργασίας σταμάτησε να δίνει ΑΜΚΑ και πάτε να λύσετε ένα πρόβλημα λυμένο, το δημιουργήσατε ξανά και πάτε να το λύσετε αλλιώς. Η Κυβέρνησή σας εννοώ. Άλλο Υπουργείο το δημιούργησε και εσείς πάτε να το λύσετε. Άρα, τι κάνατε; Δεν κάνατε τίποτα. Μην πανηγυρίζουμε.

Πόση ήταν η ζημιά στην κτηνοτροφία με τις άστοχες δηλώσεις συναδέλφων Υπουργών ότι δεν θα ανοίξουν τα σφαγεία τη Μεγάλη Εβδομάδα; Ποιος ήταν ο Υπουργός; Δεν το θυμάστε; Ήταν ο Υπουργός Ανάπτυξης, ο κ. Γεωργιάδης, που την Πέμπτη, πριν από τη Μεγάλη Εβδομάδα έκανε δηλώσεις, ότι τη Μεγάλη Εβδομάδα μπορεί να μην ανοίξουν τα σφαγεία και κατρακύλησε η τιμή. Η απώλεια για τους κτηνοτρόφους ήταν πάνω από 80 εκατομμύρια. Εσείς μας μιλάτε για 32 εκατομμύρια. Τι συγκρίνετε; Τι δώσαμε, τι δεν σώσαμε; Πόση ήταν η ζημιά; Πόση ήταν η απώλεια για τους κτηνοτρόφους και τι δίνετε; Αυτό συγκρίνουμε και αυτό συγκρίνουν και οι κτηνοτρόφοι.

Επίσης, για τα 176 ευρώ των εργαζομένων του ΕΛΓΟ- «ΔΗΜΗΤΡΑ». Με τους εργαζόμενους ήμασταν σε συνεννόηση να φέρουμε μία συνδυαστική ρύθμιση. Ρωτήστε, μιλήστε μαζί τους. Ποια ήταν η εξέλιξη; Ήταν να φέρουμε μία συνδυαστική ρύθμιση, γιατί αυτές τις εποχές, με τον έναν ή με τον άλλο τρόπο, να πάρεις χρήματα από τους εργαζόμενους είναι σκληρό. Μιλήστε μαζί τους, μπορούμε να το συζητήσουμε.

Σε ότι αφορά αυτό που είπε ο κ. Αποστόλου για το Εργαστήριο Ελαιόλαδου του Υπουργείου Ανάπτυξης. Υπήρχε μία σύμβαση του εργαστηρίου με τον ΕΦΕΤ. Ο ΕΦΕΤ ήταν αυτός που είχε σύμβαση με το Υπουργείο Ανάπτυξης και πραγματοποιούσε τις εργασίες που έκανε το εν λόγω εργαστήριο πραγματικά. Τώρα που αλλάζει διεύθυνση θα υπάρχει τέτοια Σύμβαση; Μας κατέθεσε, χθες, ο αρμόδιος Υπουργός ένα σχέδιο σύμβασης, που το κατέθεσε και στα Πρακτικά. Αν αυτό ισχύσει, σημαίνει ότι συνεχίζεται η ίδια πολιτική που είχαμε. Μέχρι τώρα, όμως, στο νομοσχέδιο δεν αποτυπώνεται. Άρα, είναι εύλογοι οι φόβοι μας.

Στο άρθρο 8, κάνετε ένα φραστικό λάθος, αλλά είναι και ουσιαστικό. Δεν είναι «εντός ή εκτός οικιστικού ιστού», που λέτε. Δεν είναι εντός αστικού ιστού τώρα τα καταφύγια για τα αδέσποτα. Είναι εκτός οικιστικού ιστού, αλλά η διάταξη που φέρατε και αποσύρατε είναι για τα δασικά. Ήταν πάντα εκτός οικιστικού ιστού για τα δασικά ή όχι. Άρα, ενισχύει το επιχείρημα.

Τελειώνω, με τα ζώα συντροφιάς, γιατί άνοιξε μία συζήτηση και δεν ξέρω γιατί άνοιξε. Το γνωρίζετε, ήδη, ότι θα πρέπει οι Δήμοι να έχουν αυτή την αρμοδιότητα. Το πρόβλημα έγκειται στο ότι δεν είναι εύκολο να βρουν τέτοιες εκτάσεις, επειδή δεν υπάρχουν εκτάσεις και ανάλογες χρήσεις γης εκτός οικισμού. Αν αλλάξουν συνδυαστικά οι χρήσεις γης, σε εκτάσεις που, ήδη, έχουν οι Δήμοι, γιατί μπορούν να έχουν εκτάσεις, αλλά να μην επιτρέπονται λόγω χρήσεων γης, είναι το ίδιο πράγμα. Δεν είναι απαραίτητο να πάνε σε δασικά.

Έχουμε κι άλλα ζητήματα για τα ζώα συντροφιάς.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ποιος θα τα ρυθμίζει τα ζώα συντροφιάς;

**ΣΤΑΥΡΟΣ ΑΡΑΧΩΒΙΤΗΣ:** Τα ζώα συντροφιάς έχουν ζωονόσους και εξαρτάται και η δημόσια υγεία. Είναι ζητήματα που τα θέτει η Γενική Διεύθυνση Κτηνιατρικής του Υπουργείου Αγροτικής Ανάπτυξης. Το ότι οι υπηρεσίες, οι ΔΑΟΚ, είναι στο Υπουργείο Εσωτερικών, είναι διοικητικό θέμα. Το ουσιαστικό είναι ότι η Γενική Διεύθυνση Κτηνιατρικής είναι στο Υπουργείο Αγροτικής Ανάπτυξης.

Τα υπόλοιπα θα τα πούμε στην επόμενη συνεδρίαση, γιατί έχουμε και άλλα σοβαρά ζητήματα στα οποία δεν αναφέρθηκα.

Σας ευχαριστώ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Τον λόγο έχει η κυρία Σούκουλη – Βιλιάλη.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ:** Να χαιρετίσω και εγώ το σχέδιο νόμου του Υπουργείου Αγροτικής Ανάπτυξης και Τροφίμων. Ένα σχέδιο νόμου που έρχεται, πραγματικά, να συμπληρώσει κενά και ασάφειες στην υπάρχουσα νομοθεσία που, δυστυχώς, όλα αυτά τα χρόνια κάνουν και την παραγωγική δραστηριότητα και τη διαδικασία δύσκαμπτη και πολλές φορές δημιουργούσαν και «ομηρίες» γραφειοκρατικές. Ένα σχέδιο νόμου που μιλά, επί του πρακτέου, προσπαθώντας να άρει «αναχώματα» που κράταγαν τους ανθρώπους που ασχολούνται με τον πρωτογενή τομέα πάρα πολύ πίσω.

Εγώ θα ήθελα να θέσω δύο προβληματισμούς, σε ότι αφορά στο άρθρο 3 για τα εκτροφεία και τις διοικητικές απλουστεύσεις, σε περιπτώσεις ζώων που ασχολούνται και με αγώνες. Ξέρετε ότι, αν τραυματιστούν ή γεράσουν, πρέπει να προβλέψουμε τι θα γίνεται, για να μην έχουμε τα προβλήματα που αντιλαμβάνεστε.

Στο άρθρο 6, για τον ΕΛΓΟ - «ΔΗΜΗΤΡΑ», είπε και ο Εισηγητής μας στην προηγούμενη ομιλία, τις δυνατότητες που μπορούν να δώσουν οι προγραμματικές συμβάσεις με τους ΟΤΑ, μιλώντας για προγράμματα κατάρτισης. Εγώ θέλω να βάλω αυτή την παράμετρο και από τη στιγμή που ξεκινάμε και την ενίσχυση του θεσμικού ρόλου του Οργανισμού και με την ερευνητική στόχευση, θα πρέπει να δούμε λίγο και τις εγκαταστάσεις που έχει ο Οργανισμός, όπως είναι οι γεωργικές σχολές. Εμείς στην Κορινθία, έχουμε τη Γεωργική Σχολή Νεμέας, που θα ήθελα λίγο να μπει στο τραπέζι των συζητήσεων.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Τον Δεκέμβριο.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ:** Έχουμε συζητήσει και με τον Πρόεδρο του Οργανισμού, ακόμη και μεταπτυχιακούς φοιτητές να αποκτήσουν αυτές οι σχολές, έτσι ώστε να δοθεί ένας άλλος προσανατολισμός.

Και κλείνω επιμένοντας να λέω, κύριε Πρόεδρε, ότι, πραγματικά, προκύπτουν κομμάτια ενός παζλ, που έρχεται και αυτό το νομοσχέδιο, όπως και το προηγούμενο, να τα ενώσει, έτσι ώστε να μπορέσουμε να υλοποιήσουμε τη στρατηγική μας στόχευση, που θέλει και να επεξηγούμε και να αντιμετωπίζουμε τα προβλήματα των αγροτών. Μάλιστα, με πράξεις και όχι με λόγια, γιατί, πραγματικά, πια τα λόγια δεν αρκούν και δεν πείθουν, ούτε τον αγροτικό κόσμο, ούτε την κοινωνία.

Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Κυρίες και κύριοι συνάδελφοι, στο σημείο αυτό ολοκληρώθηκε και η 3η συνεδρίαση της Διαρκούς Επιτροπής Παραγωγής και Εμπορίου, όπου επεξεργάζεται το σχέδιο νόμου του Υπουργείου Αγροτικής Ανάπτυξης και Τροφίμων, με θέμα την «Απλούστευση πλαισίου άσκησης οικονομικών δραστηριοτήτων αρμοδιότητας Υπουργείου Αγροτικής Ανάπτυξης και Τροφίμων και άλλες διατάξεις».

Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.

Τέλος και περί ώρα 19.15΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**